title: Ferekydes

text: Ferekydes esitti maailmanhistorian rationalisoimalla kreikkalaisen pantheonin eli jumaltaruston. Hänelle jumalten kuningas ei ollut Zeus vaan Zas, "hän joka elää". Hänen isänsä oli Khronos, "aika", josta vesi, maa ja tuli saavat alkunsa, pikemmin kuin Kronos. Ferekydeellä ei esiinny jumalmyyteille tyypillistä isän ja pojan välistä vihamielisyyttä. Khronos ja Zas sotivat Ofionia, "käärmemiestä", vastaan. Zas juhlistaa voittoaan kutomalla puvun Khthonielle eli maaäidille, josta tulee Ge, maan pinta.


title: Ferekydes

text: Sekä Cicero että Augustinus sanovat, että Ferekydes oli ensimmäinen joka opetti sielun kuolemattomuutta.


title: Sýros

text: Sýros (; myös "Síros"), antiikin aikana myös "Syríe" () tai "Sýra" (), on Kreikan saari, joka kuuluu Kykladien saariryhmään. Sen pinta-ala on 83,6 km² ja asukasluku 21 507. Hallinnollisesti saari kuuluu Sýros-Ermoúpolin kuntaan, Sýroksen alueyksikköön ja Etelä-Egean saarten alueeseen. Saaren pääkaupunki on Ermoúpoli.


title: Sýros

text: Sýros sijaitsee Kykladien saariryhmän keskiosassa ja sen pääkaupunki Ermoúpoli onkin koko Kykladien perinteinen keskuskaupunki ja aiemmin Kykladien prefektuurin pääkaupunki. Sýroksen itäpuolella sijaitsevat Kykladien antiikin aikainen keskus Delos sekä Mýkonos, koillispuolella Tínos, pohjoispuolella Ándros ja länsipuolella Kýthnos. Sýroksesta luoteeseen sijaitsevasta Ateenasta on saarelle noin 144 kilometriä.


title: Sýros

text: Sýroksella on vuoristoa erityisesti saaren pohjoisosissa. Suurempia vuoria on myös etelä- ja länsiosissa.


title: Sýros

text: Sýros kuuluu hallinnollisesti Sýros-Ermoúpolin kuntaan, johon kuuluu myös joukko pienempiä asumattomia lähisaaria. Aiemmin saaren alue jakaantui kolmen eri kunnan alueelle.


title: Sýros

text: Saaren suurimmat asutukset ovat pääkaupunki Ermoúpolin (11 407 asukasta) lisäksi Vári (1 584), Mánna (958), Áno Sýros (862) ja Poseidonía (760). (Katso myös: Luettelo Sýros-Ermoúpolin kunnan kaupungeista ja kylistä.)


title: Sýros

text: Sýros oli merkittävä keskus esihistoriallisen niin kutsutun kykladisen kulttuurin aikana. Eräs sen vaiheista, Kéros-Sýros-kulttuuri, on saanut osan nimestään saaresta. Myöhemmin antiikin aikana saarella oli kaksi kaupunkia, jotka olivat Syros, joka sijaitsi saaren itärannikolla nykyisen Ermoúpolin paikalla, sekä Grynkhe tai Grynkheia, joka sijaitsi saaren länsirannikolla. Lisäksi tunnetaan nimeltä Eskhatian kaupunki.


title: Sýros

text: 600-luvulla eaa. Sýroksen saarta hallitsivat joonialaiset. Aika oli saarelle kulttuurista ja taloudellista nousukautta. Saarelta oli kotoisin filosofi Ferekydes. 400-luvulla eaa. saari liittyi Ateenan kanssa Deloksen meriliittoon. Makedonia valloitti saaren 300-luvulla eaa. Varhaisimmat kristilliset monumentit saarella ovat peräisin 400-luvulta.


title: Sýros

text: 1800-luvulla saaresta tuli käytännössä itsenäinen Ranskan protektoraatti. Tuolloin saarelle tuli paljon pakolaisia muualta yhä turkkilaisvallan alla olleesta saaristosta. Ermoúpolin kaupunki syntyi 1820-luvulla. 1850-luvulta lähtien Ermoúpoli oli Kreikan suurin ja tärkein satama Pireuksen nousuun saakka, sillä siellä toimi merkittävä höyrylaivayhtiö Ellinikí Atmóplia, jonka laivat purjehtivat kaikkialle saaristoon ja myös muihin maihin.


title: Sýros

text: Saaren nähtävyyksiin kuuluvat muun muassa Ermoúpolin museot sekä saaren pohjoisosassa sijaitseva varhaisen kykladisen kulttuurin aikainen asuinpaikka, joka nykyisin tunnetaan nimellä Kastrí.


title: Sýros

text: Saaren pääsatama on Ermoúpoli. Sieltä on yhteydet muun muassa Pireukseen sekä lähisaarille. Sýroksen lentoasema sijaitsee noin kaksi kilometriä Ermoúpolista etelään.


title: Erik Bryggman

text: Erik William Bryggman (7. helmikuuta 1891 Turku – 21. joulukuuta 1955 Turku) oli yksi varhaisimmasta funktionalismin edustajista suomalaisessa arkkitehtuurissa. Bryggman valmistui arkkitehdiksi Helsingin Teknillisestä korkeakoulusta vuonna 1916 ja työskenteli Helsingissä Sigurd Frosteruksen, Armas Lindgrenin ja Valter Jungin kanssa kunnes perusti oman toimiston Turkuun vuonna 1923.


title: Erik Bryggman

text: Bryggmanin toimisto oli melko pieni, 4–5 suunnittelijaa. Siellä ovat työskennelleet muiden muassa professori Pekka Pitkänen ja arkkitehti Olli Kestilä. Kestilä saattoi loppuun joitakin Bryggmanin aloittamia töitä, joiden suunnittelu ja toteutus jäi kesken Bryggmanin kuoltua.


title: Erik Bryggman

text: Bryggmanin suunnittelua kuvataan usein kahdella yksityiskohdalla: hän pyrki säilyttämään rakennuspaikoilla vanhaa puustoa niin paljon kuin mahdollista ja lisäksi hän kehotti rakennusmestareita välttämään vatupassin käyttöä, jotta seinäpinnasta tulisi elävä.


title: Erik Bryggman

text: Sisustusarkkitehti Carin Bryggman oli Erik Bryggmanin ja hänen vaimonsa Agda o.s. Grönbergin (1892–1960) kolmesta lapsesta keskimmäinen. Muut olivat Erik (1918–1918) ja Johan (1925–1994). Carin Bryggman lahjoitti isänsä piirustusarkiston Suomen Rakennustaiteen museolle.


title: Erik Bryggman

text: Useat Erik Bryggmanin suunnittelemat rakennukset kuuluvat kansainvälisen modernin arkkitehtuurin suojelu- ja tutkimusjärjestön Docomomon merkittävien arkkitehtuuri- ja ympäristökohteiden valikoimaan.


title: Erik Bryggman

text: Asunto-osakeyhtiö Atrium (1927) on viisikerroksinen asuinkerrostalo Turun Yliopistonkadun varrella. Rinteeseen porrastettu talo edustaa 1920-luvun klassistista arkkitehtuuria hillittyine koristeineen ja ylärinteessä olevien sisäänkäyntien pylväskatoksineen. Rakennuksen tontille muodostuu pieni aukio, joka erottaa asuinkerrostalon viereisestä hotellista. Aukiota kutsutaan epävirallisesti "Bryggmanin aukioksi".


title: Erik Bryggman

text: Hospits Betel (1929) Atriumin naapuritontilla on myös tyyliltään 1920-luvun klassismia, mutta sen yksityiskohdat ovat jo kääntymässä funktionalismiin päin. Turun lähetysseura rakennutti viisikerroksisen Hospits Betelin hotelliksi ja liikerakennukseksi. Bryggman voitti Lähetysseuran järjestämän suunnittelukilpailun. Nykyään rakennuksessa toimii hotelli Scandic Plaza ja muun muassa sen ravintola Bryggman’s.


title: Erik Bryggman

text: Betel-kirkon kellotorni (1929). Näkymän Kristiinankadulta Atriumin ja Hospits Betelin rajaamalle aukiolle päättää Bryggmanin suunnittelema kellotorni, joka rakennettiin vuonna 1906 valmistuneeseen Frithiof Strandellin suunnittelemaan Betel-kirkkoon. Asuinkerrostalo, hotelli, "piazza" ja kirkon "campanile" muodostavat kansainvälisesti tunnustetun kokonaisuuden, joka henkii italialaista tunnelmaa Yliopistonkadun kävelykatuosuudella. Se kuuluu myös Museoviraston inventoimiin valtakunnallisesti merkittäviin rakennettuihin kulttuuriympäristöihin.


title: Erik Bryggman

text: Kirjatorni (1935), Åbo Akademin kirjaston ensimmäinen oma rakennus sijaitsee Turussa Tuomiokirkonkadun, Piispankadun, Porthaninkadun ja Henrikinkadun rajaamassa korttelissa, sen keskellä. Lahjoitusvaroin rakennettu Kirjatorni on funktionalistinen, lähes kuution muotoinen rakennus. Sen pohjan sivumitat ovat 19 ja 14 metriä ja se on 20 metriä korkea. Kuutiomuodosta ulkonevia osia ovat korkea savupiippu, neljässä kerroksessa olevat pienet siivouskäyttöön tarkoitetut parvekkeet ja rakennuksen katolla oleva kuutiomainen osa hissikonehuoneelle ja tuuletusjärjestelmälle. Rakennuksen seinät ovat sileät ja valkoisiksi rapatut.


title: Erik Bryggman

text: Yliopisto arvioi, että Kirjatorni riittää kirjaston tarpeisiin kuutisen vuotta. Bryggmanin ja yliopiston ajatuksena oli, että sijoittamalla Kirjatorni keskelle korttelia voidaan kirjaston vääjäämättä myöhemmin tarvitsema laajennus rakentaa niin, että Kirjatorni edelleen avautuu Tuomiokirkonkadulle. Ajatus toteutui, mutta olosuhteiden ja kohtalon muovaamin muutoksin. Yliopisto sai laajennusosan rakentamiseksi rahalahjoituksen, mutta sota pilasi suunnitelmat, tuli pulaa rakennusmateriaaleista ja lahjoituksenkin arvo laski. Vasta vuonna 1955 Bryggman saattoi luonnostella ehdotuksen koko kirjaston suunnitelmaksi. Hän kuitenkin sairastui ja kuoli vuoden 1955 lopulla. Yliopisto tilasi laajennuksen suunnittelutyön arkkitehti Woldemar Baeckmanilta. Baeckman sijoitti laajennuksen Bryggmanin kaavailemaan paikkaan ja Bryggmanin ajatusta mukaillen.


title: Erik Bryggman

text: Kirjatorni sijaitsee Piispankadun alueella, joka sisältyy Museoviraston inventoimiin valtakunnallisesti merkittäviin rakennettuihin kulttuuriympäristöihin.


title: Erik Bryggman

text: Suomen Urheiluopiston (1936–1940-luvun loppu) rakennukset Heinolan Vierumäellä sijoitettiin Tahko Pihkalan valitsemalle luonnonkauniille mäntykankaalle Valkjärven rannalle. Urheiluopiston varhainen rakennuskokonaisuus – päärakennus ja kolme asuinrakennusta – perustuu Bryggmanin ehdotukseen, joka voitti 1930 järjestetyn suunnittelukilpailun. Bryggmanin suunnitelmasta saatiin valmiiksi ennen sotia johtajan asuinrakennus (1933), rantasauna (1933) ja funkkistyylinen päärakennus (1936). Sodan aikana Vierumäellä oli sotilassairaala. Ylemmän henkilökunnan asuinrakennus ja henkilökunnan asuinrakennukset rakennettiin 1940-luvun loppupuoliskolla. Rantasauna on purettu ja sen tilalle rakennettiin tiilinen sauna 1950.


title: Erik Bryggman

text: Korkeassa päärakennuksessa on matalammat siipiosat. Osa sen tasakatoista on muutettu harjakatoiksi Bryggmanin suunnitelmien mukaan 1950-luvulla. Päärakennuksen yhteyteen on rakennettu uimahallilaajennus 1967. Urheiluopiston alueelle on myöhemmin rakennettu runsaasti erilaisia urheilu- ja asuinrakennuksia. Urheiluopiston ydinalue on suojeltu rakennussuojelulailla ja sisältyy Museoviraston inventoimiin valtakunnallisesti merkittäviin rakennettuihin kulttuuriympäristöihin.


title: Erik Bryggman

text: Vuosina 1946–1948 Pansioon toteutettu turkulaisen laivatelakan työntekijöille suunniteltu ja rakennettu asuntoalue kuuluu Museoviraston inventoimiin valtakunnallisesti merkittäviin rakennettuihin kulttuuriympäristöihin.


title: Erik Bryggman

text:
Bryggman suunnitteli Turun seudulle kahdeksan kesäasuntoa tai yksityiskotia, jotka sisältyvät Museoviraston inventoimiin valtakunnallisesti merkittäviin rakennettuihin kulttuuriympäristöihin yhteiskohteena "Bryggmanin huvilat".
Bryggmanin suunnittelemia siunauskappeleita on viisi. Hän osallistui kaikkiaan 14:ään kirkollisen rakennuksen (kirkko, siunauskappeli tai krematorio) suunnittelukilpailuun. Niistä oli tuloksena kahdeksan palkintosijaa ja yksi lunastus. Ykkössijoja tuli neljä, joista vain kaksi toteutettiin: Turun ja Vantaan kappelit. Muut kolme kappelia ovat normaaleja tilaustöitä.Yhtään Bryggmanin suunnittelemaa uutta kirkkorakennusta ei toteutettu, vaikka hänen ehdotuksensa saivat palkintosijoja kilpailuissa: Tammiston kirkko (Viipuri, 1919), Helsingin krematorio (1919), Sortavalan kirkko (1929) ja ehdotus Tehtaanpuiston kirkoksi Helsinkiin (1930).


title: Erik Bryggman

text: Vuonna 2011 perustettiin Bryggman-säätiö, jonka tarkoituksena on muun muassa ”vaalia arkkitehti Erik Bryggmanin ja hänen tyttärensä sisustusarkkitehti Carin Bryggmanin humaania arkkitehtuuriperintöä”. Säätiö perusti Bryggman-instituutin.


title: Tilastollinen fysiikka

text: Tilastollinen fysiikka eli statistinen fysiikka on yksi fysiikan perusteorioista. Tilastollinen fysiikka kuvaa hyvin monesta perusosasesta koostuvan järjestelmän käytöstä tilastollisten suureiden avulla. Sillä voidaan kuvailla moninaisia ilmiöitä, jopa tiettyjä biologisia, neurologisia ja sosiologisia ilmiötä. Tilastollinen fysiikka jaetaan klassiseen ja kvanttistatistiseen fysiikkaan, sekä moderniin statistiseen fysiikkaan.


title: Tilastollinen fysiikka

text: Perusosasten määrän sanotaan olevan termodynaamisella rajalla, jos sitä voi approksimoida äärettömällä. Tilastollisen fysiikka rajoittuu tyypillisesti tämän alueen ilmiöiden kuvailuun. Suuri osa tilastollisen fysiikan lakien luonteesta ei riipu perusosasien fundamentaalista luonteesta. Tästä syystä tilastollisen fysiikan luomaa perustaa hyödynnetään lähes kaikessa fysiikan tutkimustyössä, sekä monella muulla tieteenalalla.


title: Tilastollinen fysiikka

text:
Monet ilmiöt ja käsitteet ovat olemassa vain termodynaamisella rajalla.
Lämpötila ja entropia ovat mielekkäitä käsitteitä vain systeemeille, joissa
vapausasteiden lukumäärä on suuri. Faasitransitio eli epäanalyyttisyys termodynaamisen ominaisuuden (esimerkiksi lämpökapasiteetti) ja kontrolliparametrin (esimerkiksi lämpötila) välisessä riippuvuudessa syntyy tässä rajankäynnissä.


title: Tilastollinen fysiikka

text:
Ennen 1950-lukua syntynyt tilastollinen fysiikka on vakiintunutta klassista
statistista fysiikkaa, joka kuuluu tyypillisesti yliopistojen koulutusohjelmaan.
Sen avulla kyetään ymmärtämään tasapainoilmiöitä sekä kvanttimekaniikan ja klassisen mekaniikan yhteydet termodynamiikkaan.


title: Tilastollinen fysiikka

text:
1960-luvun jälkeen syntynyt moderni tilastollinen fysiikka kuvaa epätasapainoilmiöitä,
epäjärjestystä sekä faasitransitioita.


title: Tilastollinen fysiikka

text:
Tilastollinen fysiikka syntyi, kun termodynamiikka yritettiin johtaa mekanistisista
periaatteista 1800-luvulla. Yhteys muodostettiin kuljetusilmiöiden ja entropian välille, mutta matemaattisesti täydellinen todistus ei ole vielä
nykyäänkään onnistunut.


title: Tilastollinen fysiikka

text: 1900-luvun alussa ymmärrettiin klassisen ja kvanttistatistiikan erot, ja tasapainoilmiöiden tilastollista fysiikkaa sovellettiin rutiininomaisesti. Klassisen Maxwellin–Boltzmannin jakauman asemesta bosoneiksi kutsutuille alkeishiukkasille sovelletaan Bosen–Einsteinin, fermioneille taas Fermin–Diracin statistista jakaumalakia. 1900-luvun puolessa välissä ymmärrettiin syvällisemmin informaatioteorian ja tilastollisen fysiikan yhteys ja sovellusalue laajeni fysiikan ulkopuolelle.


title: Tilastollinen fysiikka

text:
1960-luvulla huomattiin partitiofunktion polkuintegraaliesityksen formaali vastaavuus
kvanttikenttäteoriaan. Epäsuorana seurauksena renormalisaatioryhmä kehittyi syvemmäksi
osaksi koko fysiikan rakennelmaa ja sen tutkimus harppoi eteenpäin. Tilastollisen fysiikan kannalta tämä johti syvällisempään näkemykseen faasitransitioista kriittisenä ilmiönä.


title: Tilastollinen fysiikka

text:
1970-luvulla havaittiin, miten kriittisten ilmiöiden universaalisuusluokkia voidaan hyödyntää monimutkaisten ilmiöiden tutkimisessa. Tietotekniikan kehittyessä ymmärrettiin
fraktaaligeometrian ja kriittisten ilmiöiden läheinen yhteys ja aihepiirin kehitys jatkui voimakkaana 1980-luvulla. Fraktaalisuus voitiin nähdä tämän jälkeen eräänlaisena geometrisena faasitransitiona.


title: Tilastollinen fysiikka

text: 1980-luvulla havaittiin tilastollinen fysiikan olevan keskeisessä asemassa laskennallisessa fysiikassa, koska äärellisen koon skaalauksen toimivuus perustuu renormalisaatioryhmän ideoihin.


title: Tilastollinen fysiikka

text: 1980-luvun lopulla kriittisten ilmiöiden soveltaminen laajeni entisestään lähes kaikkeen monimutkaisten järjestelmien kuvaamiseen. 1990-luvulla kehitys jatkui edelleen voimakkaana. Tietokonetehon voimakas kasvu mahdollisti universaalisuusluokkien tarkemman tutkimisen. Itseorganisoitu kriittisyys nähtiin lähes itsenäisenä teoriana, jota jopa liiallisesta yleisyydestä johtuen sovellettiin lähes mihin tahansa.


title: Anne Bonny

text: Anne Bonny (noin 1698 – 25. huhtikuuta 1782) oli naispuolinen merirosvo, joka vaikutti 1700-luvun alkupuolella Karibialla. Hänet tunnettiin myös nimillä Ann Bonn ja Fulford sekä oletettavasti myös nimellä Sarah Bonny.


title: Anne Bonny

text: Bonnyn isä oli irlantilainen lakimies William Cormac ja äiti tämän palvelustyttö Mary tai Peg Brennan. Kun suhde paljastui, Cormac, Brennan ja lapsi muuttivat Etelä-Carolinaan Yhdysvaltoihin. Anne karkasi kotoaan ja meni naimisiin James Bonny -nimisen merimiehen kanssa. James jätti Anne Bonnyn, ja tämä liittyi Jack Rackhamin merirosvojoukkoon.


title: Anne Bonny

text: Myöhemmin Anne kaappasi laivan, jossa oli matkustajana Mary Read -niminen nainen. Tästä tuli Bonnyn rikoskumppani.


title: Anne Bonny

text:
Yksi kohutuimmista merirosvo-oikeudenkäynneistä oli Jack Rackhamin ja hänen naispuolisten kumppaniensa Mary Readin ja Anne Bonnyn oikeudenkäynti Spanish Townissa Jamaikalla vuonna 1721.
Oikeudenkäynnin tulos oli ennalta selvä, ja Rackham miehistöineen tuomittiin kuolemaan.
Naisten kuulustelu käytiin erikseen. Uhrien todistuksen mukaan he käyttivät naisten vaatteita, paitsi taistelussa. Yksi todistajista selitti:


title: Anne Bonny

text: Päätöksenä oli molemmille naisille hirttotuomio. Tuomari kuitenkin kysyi, oliko mahdollisesti mitään syytä miksi rangaistusta ei tulisi panna käytäntöön, ja naiset vastasivat: ”Herra, vetoamme vatsoihimme”. Näin oli raskaana olevien naisten tapana sanoa. Koska lain mukaan raskaana olevia naisia ei saanut hirttää, molemmat säilyttivät henkensä. Mary Read kuoli kuumeeseen hieman oikeudenkäynnin jälkeen. Kerrotaan, että Jack Rackham pyysi saada nähdä Anne Bonnyn ennen kuolemaansa. Tämä katsoi miestä halveksivasti ja tiuskaisi: ”Jos olisit taistellut kuin mies, sinun ei tarvitsisi kohta kiikkua hirressä kuin koira.”


title: Anne Bonny

text: Elämäkertoja esittelevän "Oxford Dictionary of National Biography" teoksen 2013 päivitetty painos esittää, että Anne Bonnyn isä sai tyttärensä pois vankilasta ja vei hänet kotiinsa Charlestoniin Etelä-Carolinaan. Siellä hän synnytti toisen lapsensa. Anne avioitui paikallisen Joseph Burleigh’n kanssa. Yhdessä he saivat kahdeksan lasta. Anne kuoli 84 vuoden ikäisenä, vuonna 1782.


title: Trimaraani

text: Trimaraani on laiva tai vene, jossa on kolme runkoa. Keskimmäinen runko on kapea tavallisen venenrungon tyylinen, uloimmat rungot ovat lähinnä ponttoneja, jotka pitävät venettä pystyssä. Trimaraani-nimi viittaa runkojen määrään (tri = kolme). Ensimmäiset trimaraanit rakennettiin Polynesiassa.


title: Trimaraani

text: Veneitä, joissa on useampi kuin yksi runko, kutsutaan myös monirunkoveneiksi (Multihull). Trimaraani voi olla purjevene tai moottorivene. Tavoitteena on suuri sivuttaisvakaus, joka mahdollistaa purjeveneessä suuremman purjepinta-alan ja pienen kölin.


title: Trimaraani

text:
Trimaraaneilla on saavutettu useita nopeusennätyksiä eri purjehduskilpailuissa. Ranskalainen Francois Joyon teki uuden maailmanennätyksen yksinpurjehduksessa maailmanympäri trimaraanillaan "IDEC" tammikuussa 2008 ajalla 57 päivää, 13 tuntia ja 34 minuuttia.
Moottoritrimaraani "Earthrace" teki syksyllä 2008 uuden moottoriveneiden maailmanennätyksen maapallon ympäri (käyttäen lisäksi biodieseliä). Uusi ennätys on 60 päivää 23 tuntia 49 minuuttia.


title: Berga (Espanja)

text: Berga on kaupunki Espanjassa Esi-Pyreneillä keskisessä Kataloniassa. Se on Berguedàn piirikunnan ("comarca") pääkaupunki Barcelonan maakunnassa, ja siellä asuu noin 16 000 koko kunnan noin 50 000 asukkaasta. Berga sijaitsee noin 110 kilometriä Barcelonasta luoteeseen.


title: Berga (Espanja)

text: Bergan alueella asui roomalaisten historioitsijoiden mukaan bergistanien iberiheimo. Keskiajalla se oli kreivikunta, ja lyhyen aikaa jopa itsenäinen feodaalinen pikkuvaltio, joka liitettiin Barcelonan kreivien vaikutuspiiriin ja osaksi Katalonia-Aragonian liittovaltiota.


title: Berga (Espanja)

text:
1800-luvulla Berga oli Espanjan karlistisodissa eräs kapinallisten tärkeimpiä tukikohtia.
Espanjan perimyssodan jälkeen 1700-luvulla se oli eräs Espanjan ensimmäisistä tekstiiliteollisuuskaupungeista.Bergan kaupunki tunnetaan Patum-juhlasta, jota vietetään toukokuun lopun ja kesäkuun lopun välisenä aikana. Kristillinen juhla juontaa keskiajalle. Juhlan aikana kaduilla nähdään teatteriesityksiä ja kulkueita, joissa on jättiläishahmoja.


title: Berga (Espanja)

text: Patum kuuluu Unescon suullisen ja aineettoman maailmanperinnön luetteloon.


title: Manresa

text: Manresa on kaupunki keskisessä Kataloniassa, Espanjassa. Sen asukasluku on noin 75 000 (2016). Manresa on Bagesin piirikunnan ("comarca") pääkaupunki. Se sijaitsee 65 kilometriä Barcelonasta luoteeseen.


title: Manresa

text: Manresan tärkeimpiä elinkeinoja ovat tekstiili-, kone- ja kemianteollisuus. Kaupunki on yksi Katalonian sisämaan nopeimmin kasvavia taajamia. Se sijaitsee liikenteellisesti otollisessa risteyskohdassa.


title: Manresa

text: Manresassa on keskiaikaista, goottilaista ja barokkiarkkitehtuuria sekä joitakin modernismia edustavia rakennuksia.


title: Mary Read

text: Mary Read (noin 1690 Lontoo, Englannin kuningaskunta – huhtikuu 1721 Port Royal, Jamaikan siirtomaa) oli englantilaissyntyinen naispuolinen sotilas, merimies ja merirosvo.


title: Mary Read

text: Readin isä oli merimies, mutta hän oli kerran jäänyt tiellensä ja niinpä hänen äitinsä kasvatti Maryn yksin. Köyhä äiti joutui turvautumaan taloudelliseen apuun anopiltaan. Anoppi ei kuitenkaan piitannut tyttölapsista, joten Maryn äiti puki hänet pojaksi. Taloudellista apua he saivat aina anopin kuolemaan saakka. Mary oli tuolloin 13-vuotias.


title: Mary Read

text: Mary lähetettiin palvelijaksi eräälle rikkaalle naiselle, mutta hän karkasi pian Flanderiin värväytyäkseen armeijaan. Armeijassa hän tapasi tulevan aviomiehensä. He muuttivat lähelle Bredaa Alankomaiden tasavallassa ja ostivat sieltä kievarin. Pian tämän jälkeen mies kuitenkin sairastui ja kuoli. Read lähti taas merille, tällä kertaa Karibialle. Elettiin vuotta 1719. Matkalla ”Calico Jack” Rackham kaappasi häntä kuljettaneen laivan, ja Read liittyikin Rackhamin ja Anne Bonnyn joukkoon.


title: Mary Read

text: Calico Jack pakotti komean nuorukaisen eräältä kaappaamaltaan kauppalaivalta liittymään joukkoonsa. Seurauksena oli Readin rakastuminen nuorukaiseen. He vannoivat uskollisuusvalat toisilleen. Read kuvaili heidän liittoaan myöhemmin ”omantunnon avioliitoksi.” Read pelasti kerran rakkaansa todennäköiseltä kuolemalta kun hän haastoi miehensä haastaneen merirosvon kaksintaisteluun.


title: Mary Read

text: Rackham, Bonny ja Read jäivät kuitenkin kiinni rikoksistaan ja joutuivat oikeudenkäyntiin. Koko miehistö, Readin rakastettu mukaan lukien tuomittiin kuolemaan. Bonnya ja Readia ei hirtetty, koska he olivat raskaana. Read kuoli vankilassa kuumeeseen tai mahdollisesti synnytyksen jälkeisiin komplikaatioihin huhtikuussa 1721. Hautajaisten ajankohdaksi kuolintodistukseen kirjattiin 28. huhtikuuta 1721.


title: System of a Down

text: System of a Down (käytetään myös lyhennettä SOAD) on Kaliforniassa, Los Angelesissa vuonna 1994 perustettu alternative metal -yhtye. Yhtye koostuu neljästä jäsenestä: Serj Tankian (laulu), Daron Malakian (kitara), Shavo Odadjian (basso) ja John Dolmayan (rummut). Kaikilla yhtyeen neljällä jäsenellä on armenialaiset sukujuuret. Yhtye on työllään ansainnut yhden Grammyn ja kolme -ehdokkuutta; se on voittanut vuoden 2006 parhaan metalliesityksen palkinnon kappaleellaan "B.Y.O.B.". System of a Down on aikansa tunnetuimpia ja menestyneimpiä alternative metal -yhtyeitä, jossa yhdistyivät death metal -tyyliset kitarasoundit, Serj Tankianin itämaistyyppinen laulutyyli, ajoittaiset murinavokaalit ja kappaleen rakenteen muuttuminen nopeasti raskaasta rauhallisemmaksi.


title: System of a Down

text: Vuonna 2006 yhtye ilmoitti jäävänsä määrittelemättömän pituiselle tauolle, jonka jälkeen kaikki jäsenet työskentelivät omien sivuprojektiensa parissa. Yhtye aloitti kiertueensa uudelleen vuonna 2011. System of a Down on julkaissut viisi studioalbumia, joita on myyty maailmanlaajuisesti yli 40 miljoonaa kappaletta.


title: System of a Down

text: System of a Downin kaikki albumit on tuottanut Rick Rubin.


title: System of a Down

text: Yhtyeen tuotannosta vastaa lähes aina Daron Malakian. Yhtyeen tunnetuimpia ja suosituimpia kappaleita ovat "B.Y.O.B", "Toxicity", "Aerials", "Chop Suey!", "Sugar", "Soldier Side" ja "Lonely Day".


title: System of a Down

text: 1990-luvun alussa Serj Tankian ja Daron Malakian tutustuivat harjoitusstudiolla. He soittivat eri yhtyeissä, mutta erosivat niistä ja perustivat yhtyeen nimeltä Soil yhdessä Domingo Laranion (rummut) ja Dave Hakopyanin (basso) kanssa. Myöhemmin mukaan tuli Shavo Odadjian. Noin vuotta myöhemmin Laranio ja Hakopyan lähtivät, koska uskoivat, ettei yhtye koskaan tulisi menestymään.


title: System of a Down

text: Soilin hajottua Serj Tankian ja Daron Malakian perustivat uuden yhtyeen, joka oli aluksi nimeltään "Victims of the Down" Malakianin runon mukaan, mutta Shavo Odadjianin mielestä sana "System" olisi parempi kuin "Victims", koska se kuulostaisi vaikuttavammalta ja koskettaisi suurempaa yleisöä. Toinen syy nimenmuutokseen oli se että yhtye – ja nimenomaan Malakian – halusivat bändin albumien olevan levykaupassa lähellä Slayerin albumeita. Shavo Odadjian oli alunperin yhtyeen manageri ja perustaja, mutta hän tarttui bassoon ja manageriksi ryhtyi David "Beno" Benveniste. Malakian pyysi nuoruudenystäväänsä, Andy Khachaturiania liittymään System of a Downiin rumpaliksi. (Khachaturian ja Malakian olivat 15-vuotiaina soittaneet Malakianin ensimmäisessä bändissä nimeltä "Snowblind".) Khachaturian kuitenkin lähti omille teilleen. Syyksi hän kertoi halunsa ilmaista itseään muunakin kuin rumpalina. Vuonna 1997 hänet korvasi yhtyeen nykyinen rumpali John Dolmayan.


title: System of a Down

text: System of a Downin suosio Los Angelesissa kasvoi. SoaD keikkaili monilla klubeilla toisten yhtyeiden lämmittelijänä. Maineen levitessä levy-yhtiöt alkoivat ottaa bändiin yhteyttä, tarjoten levytyssopimuksia. Yhtye ei kuitenkaan halunnut välittömästi kirjoittaa sopimusta, vaan halusi varmistua oikeasta ajoituksesta ja siitä että sopimus kävisi kaikille. Lopulta sopimus päädyttiin tekemään Rick Rubinin kanssa.


title: System of a Down

text: Kesällä 1998 System of a Down julkaisi debyyttialbuminsa nimeltään "System of a Down". Albumi menestyi hyvin, ja sen ensimmäisestä singlestään "Sugar" tuli radiosuosikki. Vähän ajan päästä SOAD julkaisi toisen singlensä, nimeltään "Spiders". Kolmas single oli "War?". Albumin ilmestyttyä yhtye keikkaili laajasti Slayerin lämmittelijänä, ennen kuin he pääsivät esiintymään Ozzfestille. Ozzfestin jälkeen he keikkailivat yhdessä muiden bändien kanssa ympäri Yhdysvaltoja, mutta myös pienemmillä kiertueilla Euroopassa.


title: System of a Down

text: Vuonna 2001 yhtye julkaisi uuden singlen. Kappale kantoi ensin nimeä "Suicide", mutta ennen julkaisua se vaihdettiin lopulta nimelle "Chop Suey!". Chop Suey! sai paljon soittoaikaa radiosta, ja se kieli jo tulevasta levystä. Päivää ennen "Toxicity"-albumin julkaisemista yhtye päätti pitää levynjulkistamiskeikan, mutta lopulta konsertti peruuntui, koska paikalle tuli liikaa ihmisiä, ja poliisin mukaan tilanne alkoi käydä vaaralliseksi. Siitä huolimatta 4. syyskuuta julkaistu Toxicity oli jättimenestys. Se lunasti välittömästi paikkansa sijalla yksi Yhdysvaltojen ja Kanadan single-listoilla ja myi moninkertaista platinaa. Toxicityä on tähän mennessä myyty yli 12 miljoonaa kappaletta, mikä tekee siitä yhtyeen menestyneimmän albumin. Albumin suurimmiksi hiteiksi nousivat mm. "Chop Suey!", "Toxicity", "Aerials" ja "Prison Song" sekä "Forest". Kappale Chop Suey! sai myös Grammy-ehdokkuuden.


title: System of a Down

text: Vuonna 2001 System of a Down lähti kiertueelle yhdessä Slipknotin kanssa. Yhtyeet kiertelivät ympäri Yhdysvaltoja. Menestyksekkään kiertueen jälkeen yhtyeet lähtivät vuotta myöhemmin "Pledge of Allegiance" -kiertueelle yhdessä Rammsteinin, Mudvaynen ja No Onen kanssa.


title: System of a Down

text: Vuoden 2001 loppupuolella muutama julkaisematon raita pääsi vuotamaan Internetiin. Yhtye julkisti tiedonannon, jonka mukaan nettiin vuotaneet raidat olivat viimeistelemätöntä materiaalia. Yhtyeen fanit valittivat kappaleiden viimeistelemättömistä soundeista, ja niinpä yhtye päätti äänittää ne uudestaan. Äänitysvaiheessa osa kappaleista sävellettiin, sanoitettiin tai sovitettiin uudelleen. Lopulta tuloksena oli albumi "Toxicity II", joka kuitenkin sai ennen julkaisua nimen "Steal This Album!". Steal This Album! julkaistiin vuonna 2002. Albumi muistuttaa poltettua CD:tä, jota myytäisiin pimeänä. Albumin nimi on viite Abbie Hoffmanin kirjaan "Steal This Book", ja viesti niille, jotka varastavat bändien tuotantoa ja julkaisevat niitä laittomina internetissä. Kappale "Innervision" oli julkaistu promosinglenä ja sai huomattavasti radiosoittoa alternative-radiokanavilla. "Boom"-kappaleen musiikkivideo kuvattiin elokuvaohjaaja Michael Mooren kanssa, ja siinä vastustettiin Irakin sotaa. Albumille päätyi myös raitoja, jotka olivat jo yhtyeen alkuajoilta saakka, kuten "Mr. Jack" (toimi ennen uudelleenjulkaisemista nimellä "P.I.G.") sekä akustinen kappale "Roulette", joka oli tarkoitus olla jo yhtyeen debyyttialbumilla. Yleensä yhtyeen fanit eivät pidä Steal This Album! -albumia täysiverisenä albumina, vaan ns. kokoelma-albumina, mutta yhtyeen jäsenet ovat sanoneet, että kyseistä albumia pitäisi pitää albumina siinä missä muitakin.


title: System of a Down

text: Lopulta vuonna 2004 SOAD palasi äänitysstudioon. Daron Malakian oli äänittänyt noin 100 kappaletta, ja yhtye valitsi niistä sopivimmat uudelle albumille. Lopulta materiaalia tuli valittua kuitenkin niin paljon, että yhtye päätti tehdä tupla-albumin, joista toinen julkaistaisiin kuusi kuukautta toista myöhemmin.


title: System of a Down

text: Ensimmäinen albumi, "Mezmerize", julkaistiin 17. toukokuuta 2005. Albumi sai hyvät arviot kriitikoilta, ja se nousi suoraan sijalle yksi Yhdysvalloissa, Kanadassa, Australiassa ja monissa muissa maissa tehdessään siitä yhtyeen toisen albumin, joka oli koskaan yltänyt listakärkeen. Albumi myi ensimmäisellä viikolla maailmanlaajuisesti yli 800 000 kappaletta. Albumin ensimmäinen single oli kappale "B.Y.O.B." (Bring Your Own Bombs), jossa vastustettiin Irakin sotaa. B.Y.O.B. oli kappale, joka toi yhtyeen lopullisesti maailman tietoisuuteen. Kappale voitti myös Grammyn. Albumin toinen single oli "Question!". Kappaleen musiikkivideon ohjasi yhtyeen basisti Shavo Odadjian, joka oli ohjannut myös mm. Aerialsin musiikkivideon. Albumin julkaisun jälkeen yhtye kierteli laajasti Yhdysvalloissa, Kanadassa sekä Euroopassa. Mezmerizea on myyty maailmanlaajuisesti yli 10 miljoonaa kappaletta.


title: System of a Down

text: Tupla-albumin toinen osa, "Hypnotize", julkaitsiin 22. marraskuuta 2005. Mezmerizen tapaan Hypnotize lunasti paikkansa albumilistan ykkösenä. Albumilta julkaistiin singlenä albumin nimikkokappale "Hypnotize". Hypnotize sai kriitikoilta myös myöteisen vastaanoton, vaikka sitä pidetäänkin heikompana kokonaisuutena kuin Mezmerizea.


title: System of a Down

text: Toukokuussa vuonna 2006 System of a Down ilmoitti jäävänsä tauolle. Daron Malakian on vahvistanut, että tauko kestää pisimmillään viisi vuotta. Myöhemmin Shavo Odadjian ilmoitti tauon kestävän pisimmillään 3 vuotta "Guitar Magazinen" haastattelussa. Shavo Odadjian sanoi MTV:lle näin: "Me emme ole hajoamassa. Aiomme pitää hyvin pitkän tauon Ozzfestin jälkeen ja tehdä omia juttujamme. Olemme soittaneet System of a Downissa jo yli kymmenen vuotta ja luulen, että on terveellistä vähän levähtää."


title: System of a Down

text: Esiintyessään Houstonissa Texasissa Malakiankin sai tilaisuuden suunvuoroon: "On ollut paljon huhuja liikkeellä siitä, että olisimme hajoamassa, mutta älkää kuunnelko heitä. Me neljä olemme ja tulemme aina olemaan System of a Down!" Malakian ja John Dolmayan soittivat Malakianin vuonna 2003 perustamassa Scars on Broadway -yhtyeessä, mutta puolen vuoden keikkailun jälkeen yhtye jäi tauolle. Heidän ensimmäinen albuminsa julkaistiin 29. heinäkuuta 2008. Shavo Odadjian työskentelee tällä hetkellä Wu-Tang Clanin kanssa "AcHoZeN"-nimisessä yhtyeessä. Serj Tankianin ensimmäinen sooloalbumi Elect the Dead julkaistiin 23. lokakuuta 2007. Dolmayan puolestaan suunnittelee avaavansa sarjakuvakaupan.


title: System of a Down

text: System of a Downin viimeinen esiintyminen ennen tauolle menoa nähtiin 13. elokuuta 2006 West Palm Beachissa Floridassa. "Tänään tulee olemaan meidän viimeinen keikkamme, jonka jälkeen emme soita yhdessä pitkään aikaan." Daron oli sanonut haastattelussa viimeiseksi kommentikseen tämän: "Palaamme vielä takaisin, emme vain tiedä milloin."


title: System of a Down

text: Huhtikuussa 2008 System of a Downin jäsenet Daron Malakian ja John Dolmayan kertoivat mielipiteensä yhtyeen tulevaisuudesta. Kun monet ihmiset olivat kyselleet bändin tulevaisuudesta ja että milloin he palaavat takaisin, oli Daron vastannut näin: "Me kaikki tiedämme, milloin on oikea aika, se vain tapahtuu."


title: System of a Down

text: John Dolmayan antoi heinäkuussa 2010 antamassa haastattelussaan valoisia merkkejä System of a Downin paluusta. "Olemme olleet tauolla jo yli neljä vuotta. Luultavasti tulemme keikkailemaan ensi vuonna. Mikään ei ole vielä varmaa, tästä ei olla keskusteltu vielä paljon mutta näyttää siltä että niin tulee tapahtumaan." Shavo Odadjian on nähty pariin otteeseen keikkailemassa Scars on Broadwayn kanssa, viimeksi maaliskuussa 2010. Tämäkin kertoo, että bändin jäsenillä on edelleen lämpimät välit keskenään. Serjin uusi sooloalbumi ilmestyy syksyllä 2010. Keikkailun jälkeen on erittäin todennäköistä, että System of a Down alkaa puuhailla paluuta tosissaan.


title: System of a Down

text: Serj Tankian sanoi 12. elokuuta pitäneessään lehdistötilaisuudessa, että System of a Downin keikka Yerevanissa (Armenian pääkaupunki) olisi hyvä idea. "Siitä pitäisikö meidän palata yhteen tai soittaa keikka Yerevanissa, informoimme varmasti kotisivuillamme."


title: System of a Down

text: Yhtyeen paluukiertueen on ennakoitu virallistettavan maanantaina 29. marraskuuta (samana päivänä milloin Download julkaisee ensimmäiset esiintyjänsä sekä odotetun pääesiintyjä kolmikon, mukaan lukien SOAD), sisältäen tietoja lukuisista festivaaliesiintymisistä Euroopassa, mm. Ison-Britannian Download Festivaali. System of a Down tulee olemaan huhujen mukaan pääesiintyjänä lauantaina 11. kesäkuuta Download Festivaaleilla. System of a Down tulee olemaan myös yksi pääesiintyjistä ensi vuoden Metaltown festivaaleilla kesäkuun 18. päivänä Göteborgissa, Ruotsissa. Virallinen vahvistus tähän tulee tapahtumaan maanantaina 29. marraskuuta festivaalin virallisilla nettisivuilla, klo 14.00 paikallista aikaa.


title: System of a Down

text: Pitkään jatkuneen huhuilun myötä saatiin vihdoin virallista tietoa. Bändin Euroopan kiertue pyörähtää käyntiin 2. kesäkuuta 2011. Kiertue kattoi kymmenen keikkaa, mukaan lukien Seinäjoen Provinssirock. Monia vuosia odotettu esiintyminen oli bändin historian ensimmäinen Suomessa. "Olemme innoissamme saadessamme kertoa, että System soittaa muutaman keikan yhdessä ensi vuonna. Me tahdomme myös kiittää uskollisuudestanne ja osoittamastanne tuesta, ei vain SOADille, vaan myös kullekin soolouraa tehneelle bändin jäsenelle. Meillä ei ole mitään suurempia tulevaisuuden suunnitelmia, vaan soitamme nämä keikat ihan vain siksi, että tahdomme soittaa jälleen yhdessä ja tahdomme soittaa teille, mahtavat fanimme. Odotamme kovasti jo näkevämme teidät".


title: System of a Down

text: Erittäin suuren kysynnän ansiosta SOAD lisäsi alkuvuodesta toisen keikkapäivän Ranskan maaperälle. Euroopan kiertueesta oli jo kaksi keikkaa myyty loppuun. Myös Suomen keikasta ennakoitiin loppuunmyytyä viimeistään keväällä, sillä Provinssin jouluerän myynnin tahti sunnuntaille 19.6 oli erittäin kova.


title: System of a Down

text: 9. helmikuuta 2011 yhtye lisäsi keikka-kalenteriinsa Venäjän. Yhtye esiintyi Moskovassa Suomen keikan jälkeen 21. kesäkuuta. Basisti Shavo Odadjian kertoi Twitterissä yhtyeen aloittaneen harjoitukset kesäisiä comeback-keikkoja varten. Orkesteri treenasi ensimmäistä kertaa lähes viiteen vuoteen tiistaina 8. helmikuuta. Samalla hän vahvisti, että System Of A Downin taukopäätöksen taustalla oli "taloudellisia ongelmia" ja "taiteellisia ristiriitoja".


title: System of a Down

text: 1. maaliskuuta 2011 bändi avasi uudet kotisivunsa ja teki toukokuussa kymmenen Pohjois-Amerikan keikkaa ennen Euroopan kiertuetta. Kaksi Amerikan keikkaa myytiin päivässä loppuun, yhteensä neljä keikkaa oli loppuunmyytyjä, kuten myös Euroopassakin. Bändi palasi keikkalavoille 10. toukokuuta. Keikkakalenteriin lisättiin myös Brasilian Rio De Janeiron keikka. Liput myytiin niin ikään hetkessä loppuun.


title: System of a Down

text: 7. kesäkuuta Provinssirockin sunnuntai-liput myytiin loppuun, joten yhtye pääsi esiintymään täydelle Törnävälle.


title: System of a Down

text: Bändi kiersi 2011 syksyn aikana ensimmäistä kertaa Etelä-Amerikassa. Bändi julkaisi samalla keikkoja Australiaan, vuoden 2012 alkupuolelle.


title: System of a Down

text: Bändin rumpali John Dolmayanin mukaan uusi albumi on tulossa kun bändi kokee "pystyvänsä haastamaan aikaisemmat albuminsa". Rumpali myönsi odottavansa yhtyeen uutta studioalbumia "yhtä innokkaasti kuin fanitkin".


title: System of a Down

text: Rumpali John Dolmayanin mielestä System of a Downin täytyy tehdä jotain uutta, koska bändi ei halua toistaa itseään. SOADin on hänen mukaansa kyettävä tekemään jotain erityistä uuden sukupolven musiikinkuuntelijoille.


title: System of a Down

text: Asiat uuden levyn suhteen liikahtavat eteenpäin vasta vuoden kuluttua, koska jouluna bändin jäsenet keskittyvät perheisiinsä. Tauko musiikista saattaa kestää jopa kuukausien ajan vuodenvaihteessa. Lisäksi laulaja Serj Tankian häipyy Uuteen-Seelantiin muutamaksi kuukaudeksi - hän asuu siellä osan vuodesta. Uudesta kiertueesta ensi kesänä hän sanoo, että se on mahdollinen.


title: System of a Down

text: Helmikuussa 2013 ilmoitettiin, että System Of A Down on kiinnitetty mikkeliläisen Jurassic Rock - festivaalin pääesiintyjäksi. SOAD esiintyi Jurassic Rockissa 11.8.2013 sunnuntaina.


title: Nick Cave

text: Nicholas Edward "Nick" Cave (s. 22. syyskuuta 1957 Warracknabeal, Victoria, Australia) on australialainen rockmuusikko, lauluntekijä, runoilija, kirjailija ja näyttelijä. Hänet tunnetaan erityisesti yhtyeensä Nick Cave and the Bad Seedsin kanssa tehdystä musiikista.


title: Nick Cave

text: Caven ensimmäinen tunnettu yhtye oli vuoteen 1984 toiminut The Birthday Party. Vuonna 2006 Cave perusti kolmen muun Bad Seeds -muusikon kanssa yhtyeen Grinderman, joka lopetti vuonna 2011.


title: Nick Cave

text: Nick Cave on säveltänyt myös elokuvamusiikkia. Yhdessä yhtyetoveri Warren Ellisin kanssa hän on säveltänyt musiikin elokuviin "The Proposition – Ehdotus" (2005) ja "Jesse Jamesin salamurha pelkuri Robert Fordin toimesta" (2007).


title: Nick Cave

text: Nick Cave on myös kirjailija. Esikoisromaani "Kun aasintamma näki Herran enkelin" ilmestyi vuonna 1992 (alkuperäisteos" And the Ass Saw the Angel" ilmeistyi 1988). Toinen romaani "Bunny Munron kuolema (The Death of Bunny Munro)" julkaistiin syyskuussa 2009 yhtä aikaa 30 maassa.


title: Nick Cave

text: Cave on tehnyt myös elokuvakäsikirjoitukset John Hillcoatin ohjaamiin elokuviin "Ghosts… of the Civil Dead, The Proposition – Ehdotus" ja "Laittomat". Hän on myös tehnyt pieniä elokuvarooleja 1980-luvun lopulta "Ghosts... of the Civil Dead" -elokuvasta lähtien.


title: Nick Cave

text: Caven vuonna 2000 syntynyt poika Arthur Cave kuoli vuonna 2015 pudottuaan LSD:n vaikutuksen alaisena 18 metrin korkeudesta kallionkielekkeeltä Brightonissa, Englannissa.


title: Greippi

text: Greippi ("Citrus × paradisi") on sitruspuiden ("Citrus") sukuun kuuluva kasvi ja sen tuottama hedelmä. Se on syntynyt luonnollisesti risteytyneistä pomelosta ("Citrus maxima") ja makeasta appelsiinista ("Citrus sinensis"). Geneettisesti se on kuitenkin paljon lähempänä pomeloa kuin appelsiinia.


title: Greippi

text: Greippi menestyy subtrooppisella vyöhykkeellä. Hedelmä löydettiin 1700-luvun puolivälissä ilmeisesti Barbadokselta. Nykyään greipin sanotaan olevan yksi ”Barbadoksen seitsemästä ihmeestä”.


title: Greippi

text: Greippi on ainavihanta puu, joka kasvaa normaalisti noin 5–6 metriä korkeaksi mutta voi nousta jopa 13–15 metriin. Sen lehdet ovat tumman vihreät, pitkät (jopa 15 cm) ja ohuet. Puun kukat ovat valkoisia, neliterälehtisiä ja noin 5 cm halkaisijaltaan. Hedelmä on tyypillisesti keltakuorinen ja pyöreähkö, ja sillä on syötävä hapan keltainen sisus. Greipistä on myös valkoisia ja punaisia lajikkeita. Punaisia lajikkeita kutsutaan usein "verigreipeiksi".


title: Greippi

text: Greippi sisältää paljon C-vitamiinia ja flavonoideja. C-vitamiini parantaa vastustuskykyä, ja flavonoidit toimivat antioksidantteina ja tehostavat C-vitamiinin vaikutusta. Greippien sisältämää foolihappoa pidetään erityisen tärkeänä raskaana oleville naisille, koska se on keskeinen tekijä puna- ja valkosolujen muodostumisessa sekä kudosten uusiutumisessa.


title: Greippi

text: Greipin tai greippimehun nauttimista on hyvä välttää useiden lääkevalmisteiden kanssa, sillä sen sisältämä naringetiini saattaa merkittävästi heikentää tai vahvistaa niiden tehoa.


title: Greippi

text: 100 grammaa greipin hedelmälihaa sisältää:


title: Neil Young

text: Neil Percival Young (s. 12. marraskuuta 1945 Toronto, Kanada) on kanadalainen, Yhdysvalloissa asuva muusikko ja elokuvantekijä. Youngin tyyli on vuosien varrella vaihdellut folkista ja kantrista raskaaseen rockiin, rockabillyyn ja electronicaan. Young on päässyt Rock and Roll Hall of Fameen (vuonna 1995 soolouralta ja 1997 Buffalo Springfieldin jäsenenä) sekä Hollywood Walk of Fameen.


title: Neil Young

text: Neil Young syntyi Torontossa. Hänen isänsä oli toimittaja-kirjailija Scott Young (1918–2005), Kanadassa laajalti tunnettu urheilutoimittaja ja kolumnisti. Neil Youngin äiti on Rassy Ragland Young. Varhaiset vuotensa Young vietti Omemeessa, Ontariossa, jota kuvaa hänen laulunsa ”Helpless”.


title: Neil Young

text: Young kärsi jo lapsena diabeteksesta, epilepsiasta ja poliosta. Epilepsiakohtauksista Young on sanonut saaneensa sooloihinsa ”tunnetta”.


title: Neil Young

text: Neilin vanhemmat erosivat kun Neil oli kaksitoistavuotias, ja hän muutti äitinsä kanssa Winnipegiin.


title: Neil Young

text: Young soitti lukioaikoinaan useissa rockyhtyeissä, kuten Esquires ja Stardusters. Hän tutustui winnipegiläisissä folk-klubeissa Stephen Stillsiin ja Joni Mitchelliin. Young muutti Torontoon 1960-luvun puolivälissä ja esiintyi siellä sooloartistina. Hän liittyi vuonna 1966 Mynah Birds -yhtyeeseen. Kun se hajosi, hän ajoi basisti Bruce Palmerin kanssa Los Angelesiin. Siellä he muodostivat Stephen Sillsin ja Richie Furayn kanssa Buffalo Springfieldin, josta tuli 1960-luvun merkittävimpiä folkrock-yhtyeitä. Ailahteleva Young lähti yhtyeestä, palasi siihen takaisin ja lähti jälleen. Yhtye hajosi vuonna 1968 levytettyään kolme albumia, joilla kitaristi Youngin kappaleita olivat ”Broken Arrow”, ”I Am a Child”, ”Mr. Soul” ja ”Nowadays Clancy Can’t Even Sing”.


title: Neil Young

text: Young otti managerikseen Joni Mitchellin manageri Elliot Robertsin. Hän julkaisi esikoisalbuminsa "Neil Young" tammikuussa 1969. Hän kokosi taustayhtyeen nimeltä Crazy Horse, joka säesti häntä albumilla "Everybody Knows This Is Nowhere" (1969) ja myöhemmin useilla muillakin albumeilla. Youngin toinen sooloalbumi myi kultaa ja myöhemmin platinaa. Vuonna 1970 Young oli mukana Crosby, Stills & Nash -yhtyeen arvostelumenestykseksi nousseella albumilla "Déjà Vu". Kokoonpano hajosi seuraavana vuonna julkaistuaan ensin livealbumin "Four Way Street".


title: Neil Young

text: Myös Youngin kolmas sooloalbumi "After the Gold Rush" (1970) myi kultaa, ja sen single ”Only Love Can Break Your Heart” nousi singlelistalla sijalle 33. "Harvest" (1972) nousi listaykköseksi samoin kuin single ”Heart of Gold”, minkä ansiosta Young oli noussut tähdeksi.


title: Neil Young

text: Young teki elokuvan "Journey Through the Past" vuonna 1972 salanimellä Bernard Shakey. Elokuva ja sen soundtrack saivat kuitenkin huonot arvostelut. Youngin seuraava albumi oli livealbumi, jolla soitti Stray Gators -taustayhtye. "Tonight’s the Night" (1975) oli synkkä ja rosoinen albumi, jonka Young oli äänittänyt kaksi vuotta aiemmin. Albumin synkkyyteen vaikutti roudari Bruce Perryn ja Crazy Horsen Danny Whittenin huumekuolemat.


title: Neil Young

text: "Zuma" (1975) oli Crazy Horsen kanssa äänitetty rock-albumi. Albumin "Long May You Run" (1976) Young teki yhdessä Stephen Stills'in kanssa. Albumi myi kultaa, ja Young ja Stills lähtivät yhteiskiertueelle, jonka Young kuitenkin keskeytti sen puolivälissä.


title: Neil Young

text: "American Stars ’n Bars" -albumin (1977) Young levytti taustalaulajinaan Linda Ronstadt ja Nicolette Larson. "Decade" (1978) oli kolmen levyn kokoelma-albumi, joka nousi myyntilistan sijalle 7. Vuonna 1978 Young teki areenakiertueen "Rust Never Sleeps", jonka konserteissa hän esiintyi puoliksi yksin pianolla tai kitaralla ja puoliksi Crazy Horsen kanssa. Albumi "Rust Never Sleeps" (1979) sisälsi kiertueella ensiesityksensä saaneita kappaleita ja nousi jälleen listan top teniin. Kiertueesta tehtiin myös livelevy.


title: Neil Young

text: Youngin tuotanto 1980-luvulla oli hyvin vaihtelevaa. "Hawks and Doves" (1980) koostui epätavallisista akustisista kappaleista ja kantrilauluista. "Re-ac-tor" (1981) oli hard rockia. Vuonna 1982 Young siirtyi Geffenille. Albumilla "Trans" (1982) hän lauloi vokooderin kautta. Albumia seurasi soolokiertue, jolla Young lauloi vanhoja hittejään ja "Transin" kappaleita.


title: Neil Young

text: "Everybody’s Rockin’" oli rockabillyalbumi, jolla soitti Shocking Pinks -taustayhtye. Kaikkien kokeilujensa johdosta Youngin suosio oli alkanut laskea, eivätkä albumit enää nousseet listoilla korkealle. Huonoon levynmyyntiin kyllästynyt Geffen haastoi Youngin lopulta oikeuteen ”epäedustavan musiikin” tekemisestä.


title: Neil Young

text: "Old Ways" oli kantrialbumi, jolla olivat mukana Willie Nelson ja Waylon Jennings. "Landing on Water" sisälsi syntetisaattoreita ja perusrockia. "Life"-albumilla soitti jälleen Crazy Horse. Young palasi Repriselle ja julkaisi blues/R&B-albumin "This Note’s for You". Sen rockteollisuutta ja musiikin kaupallisuutta kritisoiva nimikappale oli aluksi MTV:n mustalla listalla mutta voitti kuitenkin seuraavana vuonna MTV Video Music Awardin vuoden parhaasta videosta. Crosbyn, Stillsin ja Nashin kanssa Young teki vielä albumin "American Dream" (1987), joka nousi listalla sijalle 16.


title: Neil Young

text: Young osallistui Live Aid -hyväntekeväisyyskonsertiin 1985 ja oli järjestämässä Farm Aid -konsertteja. Hän perusti vaimonsa Pegin kanssa Bridge School -koulun vammaisille San Franciscoon 1986 ja järjesti vuotuisia hyväntekeväisyyskonsertteja sen hyväksi.


title: Neil Young

text: Albumi "Freedom" (1989) nousi listasijalle 35, mikä oli Youngin paras sijoitus pitkiin aikoihin. Albumi oli myös arvostelumenestys. Young kokosi Crazy Horsen jälleen albumille "Ragged Glory" (1990). Häntä alettiin kutsua ”grungen kummisedäksi”, ja hänen vaikutuksensa esimerkiksi Dinosaur Jr:iin ja Pearl Jamiin tunnustettiin. Young teki vuonna 1991 yhteiskiertueen rockyhtyeiden Sonic Youth ja Social Distortion kanssa.


title: Neil Young

text:
"Harvest Moon" (1992) oli jälleen akustinen albumi, ja se menestyi hyvin. Young teki elokuvaan "Philadelphia" (1994) sen nimikappaleen ja sai siitä Oscar-ehdokkuuden. "Sleeps with Angels" (1994) sai innoituksensa Kurt Cobainin itsemurhasta; Cobain oli kirjoittanut itsemurhaviestiinsä säkeen Youngin vanhasta kappaleesta ”Hey Hey, My My”.
Young nimitettiin Rock and Roll Hall of Fameen vuonna 1995. Hän teki Eddie Vedderin kanssa albumin "Mirror Ball" (1995) ja Crazy Horsen kanssa albumin "Broken Arrow" (1996). Vuonna 1997 julkaistiin Jim Jarmuschin ohjaama Young-dokumentti "Year of the Horse", joka sisältää konserttimateriaalia ja haastatteluja. "Silver & Gold" (2000) oli etupäässä akustinen albumi.


title: Neil Young

text: Vuonna 2001 kansalaisjärjestö People for the American Way myönsi Youngille Spirit of Liberty -palkinnon. Palkintopuheessaan Young ilmaisi tukensa George W. Bushin hallinnolle ja kannattavansa terrorismia vastaan suunnattua Patriot Act -lakia,


title: Neil Young

text: Jimmy McDonoughin kirjoittama Young-elämäkerta "Shakey" ilmestyi 2002. "Are You Passionate?" (2002) oli hillitty albumi, jonka Young teki Booker T. & the M.G.’sin kanssa. "Greendale" (2003) oli konseptialbumi, jonka pohjalta Young teki elokuvan ja maailmankiertueen.


title: Neil Young

text: Young kärsi keväällä 2005 aivoaneurysmasta ja joutui leikkaukseen. "Prairie Wind" julkaistiin saman vuoden syksyllä. "Living with War" (2006) oli protesti Irakin sotaa vastaan. Levyn kappaleissa Young vaati presidentti Bushin eroa, koska tämä oli Youngin mukaan valehdellut johdattaakseen Yhdysvallat sotaan.


title: Neil Young

text: Young teki seuraavaksi jälleen kiertueen Crosbyn, Stillsin ja Nashin kanssa. Sen jälkeen hän alkoi julkaista vanhoja live-esityksiään albumeina. Vuonna 2009 hän julkaisi 129 laulua sisältävän boksisetin "". Young nimettiin MusiCaresin ”Vuoden henkilöksi” vuoden 2010 Grammy-gaalassa.


title: Neil Young

text: Youngin musiikkia leimaa hänen korkea nasaali lauluäänensä ja usein säröinen raskas kitarointi. Hän soittaa sähkökitaran lisäksi usein akustista kitaraa, pianoa, urkuja ja huuliharppua. Hänen tunnistettavaa soittotyyliään leimaavat usein pitkät, teknisesti vaatimattomat, mutta intensiiviset sähkökitarasoolot ja toisaalta vähäeleinen claw hammer -tyylisestä banjon soitosta vaikutteita ottanut akustinen kitaratyöskentely.


title: Neil Young

text: Neil Young on ohjannut neljä elokuvaa nimellä Bernard Shakey: "Journey Through the Past" (1973), "Rust Never Sleeps" (1979) "Human Highway" (1982) ja "Greendale" (2003).


title: Neil Young

text: Vuonna 1976 The Bandin jäähyväiskonsertissa "The Last Waltz" Young esiintyi The Bandin, Joni Mitchellin ja muiden kuuluisien rockmuusikoiden rinnalla. Martin Scorsese ohjasi konsertista elokuvan.


title: Neil Young

text: Jim Jarmusch on ohjannut Neil Youngista ja Crazy Horsesta kertovan elokuvan "Year Of The Horse" (1997). Young teki musiikin Jarmuschin vuonna 1995 ensi-iltansa saaneeseen elokuvaan "Dead Man".


title: Neil Young

text: Jonathan Demme on ohjannut elokuvat "The Complex Sessions" (1994), "Neil Young: Heart of Gold" (2006) ja "Neil Young Trunk Show" (2009).


title: Neil Young

text: Neil Young on esiintynyt Suomessa useita kertoja. Hector ja Kirka ovat levyttäneet suomeksi muutaman Youngin kappaleen – Hector 'Tell Me Why'n (Kerro vaan) ja Kirka 'Cinnamon Girl'in nimellä Alla kanelipuun. Suomalainen yhtye The Shafts levytti vuonna 2007 Neil Youngin kunniaksi kappaleen nimeltään ”Song For Neil Young”.Neil Youngin ja Crazy Horsen piti esiintyä myös Provinssirockissa 1997 mutta konsertti jouduttiin perumaan sormivamman vuoksi.


title: Neil Young

text: Young on ollut naimisissa kolmasti. Ensin Susan Acevedon kanssa vuosina 1968–1970, sitten Pegi Youngin kanssa vuosina 1978–2014 ja vuonna 2018 Young aviotui näyttelijä Daryl Hannahin kanssa, seurusteltuaan sitä ennen neljä vuotta hänen kanssaan. Youngilla on poika Zeke (s. 1972) avoliitostaan (1970–1975) näyttelijä Carrie Snodgressin kanssa ja kaksi lasta, Ben ja Amber, Pegi Youngin kanssa.


title: Red Hot Chili Peppers

text: Red Hot Chili Peppers on vuonna 1983 Los Angelesissa perustettu yhdysvaltalainen rockyhtye, jonka nykyisen kokoonpanon muodostavat laulaja Anthony Kiedis, basisti Flea, kitaristi Josh Klinghoffer ja rumpali Chad Smith. Yhtyeen alkuperäisen kokoonpanon muodostivat Kiedisin ja Flean ohella kitaristi Hillel Slovak ja rumpali Jack Irons, kun taas yhtyeen kaupallisesti menestyneimmässä ja tunnetuimmassa kokoonpanossa vaikutti Kiedisin, Flean ja Smithin lisäksi kitaristi John Frusciante.


title: Red Hot Chili Peppers

text: Red Hot Chili Peppersin musiikki on tyyliltään funk-vaikutteista rockia, mutta yhtye on uransa varrella ammentanut vaikutteita myös punkista ja psykedeelisestä rockista. Yhtye on yksi kaikkien aikojen suosituimmista ja kaupallisesti menestyneimmistä rockyhtyeistä: sen levynmyynti on maailmanlaajuisesti yli 80 miljoonaa äänitettä, ja yhtye voittanut kuusi Grammy-palkintoa. Red Hot Chili Peppers nimitettiin Rock and Roll Hall of Fameen vuonna 2012. Uransa aikana yhtye on julkaissut yksitoista studioalbumia, joista viimeisin on vuoden 2016 "The Getaway". Yhtyeen tunnetuimpia kappaleita ovat muun muassa ”Under the Bridge”, ”Give It Away”, ”Suck My Kiss”, ”Californication”, ”Otherside”, ”Scar Tissue”, ”By the Way”, ”Can’t Stop”, ”Dani California”, ”Snow (Hey Oh)” ja ”Dark Necessities”.


title: Red Hot Chili Peppers

text: Fairfax High Schoolissa samalla luokalla opiskelleet laulaja Anthony Kiedis, kitaristi Hillel Slovak, basisti Michael ”Flea” Balzary ja rumpali Jack Irons perustivat Red Hot Chili Peppersin Los Angelesissa vuonna 1983. Yhtyeen nimi oli alun perin Tony Flow and the Miraculously Majestic Masters of Mayhem, ja he tekivät ensiesiintymisensä Rhythm Lounge -klubilla Gary and Neighbor’s Voicesin lämmittelijänä noin 30 hengen yleisölle. Yhtyeen musiikillisia innoittajia olivat esimerkiksi dance-punkia soittaneet James Chance and the Contortions ja Defunkt. Rhythm Loungessa soittamaansa keikkaa varten yhtye myös kirjoitti yhden varhaisimmista kappaleistaan, ”Out in L.A.”. Yhtyeen energinen lavaesiintyminen Rhythm Loungessa johti odottamattomaan suosioon, ja poiki yhtyeelle lisää esiintymisiä Los Angelesin klubeille ja paikallisiin musiikkitapahtumiin. Tällöin yhtye myös vaihtoi nimensä Red Hot Chili Peppersiksi.


title: Red Hot Chili Peppers

text: Muun muassa Ohio Playersin managerina toiminut Lindy Goetz otti Red Hot Chili Peppersin hoidettavakseen nähtyään esityksen, jossa yhtye debytoi myöhemmin kuuluisaksi tulleen tavaramerkkinsä "”Socks on cocks”": esiintymisen alasti, vain sukka sukupuolielinten verhona. Goetz sai neuvoteltua EMI American ja Enigma Recordsin kanssa seitsemän albumin levytyssopimuksen. Samanaikaisesti What Is This? -yhtyeessä soittaneille Hillel Slovakille ja Jack Ironsille Red Hot Chili Peppers oli kuitenkin enemmän sivuprojekti, joten he erosivat yhtyeestä vuoden 1983 joulukuussa. Anthony Kiedis ja Flea pestasivat uudeksi rumpaliksi Flean vanhan ystävän Cliff Martinezin, ja kitaristiksi liittyi koesoittojen kautta Jack Sherman.


title: Red Hot Chili Peppers

text: Yhtye julkaisi ensimmäisen studioalbuminsa "The Red Hot Chili Peppers" vuoden 1984 elokuussa. Albumi ei yltänyt listoille, mutta kampusradion ja Music Televisionin avustuksella yhtyeen fanikunta alkoi hiljalleen laajentua. Vuoteen 2007 mennessä albumi oli myynyt kansainvälisesti noin 300 000 kappaletta. Albumilta julkaistiin singlenä kappale ”Get Up and Jump”. Albumia seuranneen kiertueen jälkeen Jack Sherman erotettiin yhtyeestä erimielisyyksien vuoksi, ja alkuperäinen kitaristi Hillel Slovak palasi takaisin yhtyeeseen vuoden 1985 alussa.


title: Red Hot Chili Peppers

text: Vuonna 1985 Red Hot Chili Peppers julkaisi toisen albuminsa "Freaky Styley", jonka oli tuottanut George Clinton. Clinton toi yhtyeen musiikkiin lukuisia punk- ja funk-elementtejä, minkä johdosta yhtyeen musiikki monipuolistui huomattavasti esikoisalbumiin nähden. Tästä huolimatta albumin menestys oli varsin heikkoa, eikä se onnistunut nousemaan listoille. Yhtye oli kuitenkin itse tyytyväinen albumiin ja sen musiikilliseen tyyliin.


title: Red Hot Chili Peppers

text: Rumpali Cliff Martinez erotettiin yhtyeestä vuoden 1986 keväällä, ja alkuperäinen rumpali Jack Irons osoitti Kiedisin, Flean ja Slovakin suureksi yllätykseksi halukkuutensa palata takaisin yhtyeeseen. Ironsin paluun myötä yhtyeen alkuperäinen kokoonpano oli jälleen yhdessä, ensimmäisen kerran sitten vuoden 1983.


title: Red Hot Chili Peppers

text: Anthony Kiedis päätti hakeutua vieroitushoitoon "LA Weeklyn" palkittua Red Hot Chili Peppersin vuoden yhtyeenä, jotta hän voisi jatkaa musiikin tekemistä ilman huumeriippuvuuden aiheuttamia ongelmia. Päästyään eroon riippuvuudestaan Kiedis tunsi olevansa innostunut musiikista uudella tavalla, ja hän kirjoitti yhtyeen seuraavan singlen ”Fight Like a Brave” sanoituksen jo lentokoneessa palatessaan kotiin vieroitushoidosta. Yhtye kokoontui Los Angelesiin levyttämään kolmatta albumiaan "The Uplift Mofo Party Plan". Albumin tuottajaksi oli tavoiteltu Rick Rubinia, joka kuitenkin kieltäytyi vedoten yhtyeen jäsenten huumeriippuvuuksiin. Albumin tuottajaksi palkattiin Michael Beinhorn.


title: Red Hot Chili Peppers

text: Vuoden 1987 syyskuussa julkaistu "The Uplift Mofo Party Plan" oli yhtyeen uran ensimmäinen listoille noussut albumi. Se saavutti Yhdysvalloissa Billboard 200 -listan sijan 148, ja se menestyi huomattavan paljon paremmin kuin kaksi ensimmäistä albumia. "The Uplift Mofo Party Planin" aikaa varjostivat kuitenkin Anthony Kiedisin ja Hillel Slovakin vakavat huumeongelmat. Slovak menehtyi heroiinin yliannostukseen kotonaan pian albumin julkaisua seuranneen kiertueen päätyttyä. Slovakin hautajaisten jälkeen muu yhtye ja manageri Lindy Goetz kokoontuivat Los Angelesissa pohtimaan yhtyeen tilannetta ja tulevaisuuden näkymiä. Rumpali Jack Irons päätti erota yhtyeestä, koska hän ei halunnut omien sanojensa mukaan ”olla mukana yhtyeessä, jossa hänen ystävänsä kuolivat.” Slovakin kuolema ja Ironsin lähtö saivat myös Anthony Kiedisin ja Flean harkitsemaan lopettamista, mutta he päättivät lopulta jatkaa ja viedä yhtyeen uraa eteenpäin.


title: Red Hot Chili Peppers

text: Menetettyään kaksi alkuperäisen kokoonpanon jäsentä, Anthony Kiedis ja Flea aloittivat uuden kitaristin ja rumpalin etsinnän. He valitsivat Slovakin korvaajaksi Parliament-Funkadelicissa soittaneen DeWayne McKnightin pian Jack Ironsin erottua yhtyeestä. McKnight oli soittanut yhtyeen kitaristina jo aiemmin soittaessaan Slovakin tuuraajana. Uudeksi rumpaliksi pestautui Dead Kennedys -yhtyeessä kunnostautunut D. H. Peligro, jonka kanssa Kiedis ja Flea olivat olleet ystäviä jo monen vuoden ajan. Uuden kokoonpanon myötä Kiedis päätti hakeutua vieroitushoitoon päästäkseen eroon huumeongelmastaan. Uuden kokoonpanon ainoaksi levytykseksi jäi kuitenkin vain Flean laulama kappale ”Blues For Meister”.


title: Red Hot Chili Peppers

text: Kiedisin raitistuttua yhtye aloitti jälleen kiertueen. DeWayne McKnight ei istunut yhtyeeseen suunnitellulla tavalla, ja hänet erotettiin yhtyeestä vain kolmen konsertin jälkeen. Peligro järjesti tapaamisen nuoren kitaristi John Fruscianten sekä Kiedisin ja Flean välille. Kiedis oli tavannut Fruscianten jo vuotta aiemmin Red Hot Chili Peppersin konsertin jälkeen. Fruscianten oli määrä koe-esiintyä Thelonious Monster -yhtyeelle, mutta Kiedis oli vakuuttunut Frusciantesta ja halusi hänet Red Hot Chili Peppersin kitaristiksi. Yhtyeen faniksi tunnustautunut Frusciante esiintyi ensimmäisen kerran yhtyeen kitaristina syyskuussa 1988. Loppuvuoden ajan yhtye kiersi pääasiassa Yhdysvalloissa Turd Town Tour -kiertueen merkeissä ja kirjoitti uusia kappaleita seuraavaa albumiaan varten. Marraskuussa Kiedis ja Flea päättivät erottaa alkoholi- ja huumeongelmien kanssa vaikeuksissa olleen D. H. Peligron, jonka korvasi joulkuussa 1988 koesoittojen kautta yhtyeestä paikan saanut Chad Smith.


title: Red Hot Chili Peppers

text: Uuden kokoonpanon voimin Red Hot Chili Peppers levytti uransa siihen asti menestyneimmän albumin "Mother’s Milk". Albumi julkaistiin vuoden 1989 toukokuussa, ja se nousi Yhdysvalloissa Billboard 200 -listalla korkeimmillaan sijalle 52. Albumi ei onnistunut nousemaan listoille Euroopassa, mutta Australiassa se ylsi albumilistan sijalle 33. Single ”Knock Me Down” saavutti kuudennen sijan Modern Rock Tracks -listalla, kun taas niin ikään singlenä julkaistu Stevie Wonder -cover ”Higher Ground” nousi samaisella listalla sijalle 11. ”Higher Ground” onnistui nousemaan singlelistoille myös esimerkiksi Britanniassa. Yhtyeen kappaleita alettiin soittaa ensimmäisen kerran myös radiossa. "Mother’s Milk" ylitti kultalevyrajan Yhdysvalloissa vuoden 1990 maaliskuussa, ja sen myötä Red Hot Chili Peppers alkoi vähitellen nousemaan yhdeksi Yhdysvaltain suosituimmista nousevista rockyhtyeistä.


title: Red Hot Chili Peppers

text: "Mother’s Milkin" menestymisen jälkeen Red Hot Chili Peppers vaihtoi levy-yhtiökseen Warner Bros. Recordsin ja palkkasi seuraavan albuminsa tuottajaksi Rick Rubinin, joka oli tuottanut aiemmin muun muassa Beastie Boysin, Run DMC:n ja Slayerin levyjä. Rubinin oli ollut määrä tuottaa jo "The Uplift Mofo Party Plan", mutta hän oli kieltäytynyt työskentelemästä yhtyeen kanssa Kiedisin ja Slovakin huumeongelmien vuoksi. Nyt Rubin kuitenkin koki yhtyeen olevan urallaan paremmassa asemassa ja keskittyneempi, joten hän suostui yhtyeen tuottajaksi. Red Hot Chili Peppersin ja Rubinin yhteistyö tulisi tämän myötä jatkumaan kahden vuosikymmenen ajan.


title: Red Hot Chili Peppers

text: Uusien kappaleiden kirjoittaminen onnistui yhtyeeltä helposti, ja Anthony Kiedis sai omien sanojensa mukaan ”kirjoittaa sanoituksia uusiin kappaleisiin joka päivä.” Albumia työstettiin kuuden kuukauden ajan Los Angelesissa The Mansion -kartanossa, joka oli aiemmin kuulunut taikuri Harry Houdinille. Kartano muutettiin toimimaan äänitysstudiona, ja rumpali Chad Smithia lukuun ottamataa koko yhtye muutti asumaan sinne albumin tekemisen ajaksi. Smith ei suostunut asumaan kartanossa, koska oli vakuuttunut huhuista, joiden mukaan kartanossa kummitteli. Albumin työstäminen dokumentoitiin myös videojulkaisuksi "Funky Monks". Yhtyeen oli vaikea keksiä nimeä uudelle albumille, joten Rick Rubin ehdotti albumille nimeä "Blood Sugar Sex Magik" erään albumin kappaleen mukaan.


title: Red Hot Chili Peppers

text: "Blood Sugar Sex Magik" julkaistiin vuoden 1991 syyskuussa. Albumi sisälsi muun muassa yhtyeen suurimpiin hitteihin lukeutuvat kappaleet ”Suck My Kiss”, ”Under the Bridge” ja ”Give It Away”, ja se nousi vuonna 1992 Yhdysvalloissa albumilistan kolmanneksi. Albumi nosti Red Hot Chili Peppersin kansainväliseen suosioon ja sen julkaisua seurasi Blood Sugar Sex Magik Tour -kiertue, jolla yhtyeen lämmittelijöinä esiintyivät Nirvana, Pearl Jam ja Smashing Pumpkins. Albumi teki yhtyeen jäsenistä välittömästi kansainvälisesti tunnettuja rocktähtiä, mikä ei kuitenkaan vaikuttanut myönteisesti John Fruscianteen. Äkillinen ja yllättäen tullut menestys sokaisi Fruscianten, ja hänellä oli vaikeuksia oppia elämään sen pyörteessä. Frusciante olisi halunnut Red Hot Chili Peppersin olevan enemmänkin vain menestyvä underground-yhtye. Pian "Blood Sugar Sex Magikin" julkaisemisen jälkeen hän alkoi suhtautua negatiivisesti yhtyeen räjähdysmäiseen suosioon, ja ajautui vähitellen henkilökohtaisiin erimielisyyksiin Anthony Kiedisin kanssa. Kiertueen lopulla Fruscianten suhtautuminen asioiden etenemiseen sekä tapa muuttaa joidenkin kappaleiden rakennetta kesken soittamisen alkoi haitata yhtyeen esiintymistä, mikä sai Kiedisin turhautumaan yhä enemmän. Lavalla ilmenneiden ongelmien jatkeeksi Frusciante alkoi sulkemaan tyttöystäväänsä lukuun ottamatta kaikki ihmiset ympäriltään ja ajautumaan ongelmiin huumeiden kanssa.


title: Red Hot Chili Peppers

text: John Frusciante erosi Red Hot Chili Peppersistä yllättäen vain tunteja ennen yhtyeen konserttia Japanissa vuoden 1992 toukokuussa. Yhtye otti yhteyttä Jane’s Addictionissa soittaneeseen kitaristi Dave Navarroon, joka kuitenkaan ei voinut omien huumeongelmiensa vuoksi liittyä yhtyeeseen. Kitaristi Zander Schloss harjoitteli yhtyeen kanssa muutaman päivän ajan, mutta ei kuitenkaan ollut yhtyeen mielestä sopiva henkilö paikkaamaan Frusciantea. Lopulta Fruscianten korvaajaksi palkattiin Marshall Law -nimisessä yhtyeessä soittanut Arik Marshall, jonka kanssa Red Hot Chili Peppers esiintyi Lollapalooza-festivaalin pääesiintyjänä vuonna 1992. Marshall esiintyi myös kappaleiden ”Breaking the Girl” ja ”If You Have to Ask” musiikkivideoilla sekä "Simpsoneiden" neljännen tuotantokauden päätösjaksossa, jossa Red Hot Chili Peppers oli vierailevana tähtenä.


title: Red Hot Chili Peppers

text: Vuoden 1992 syyskuussa Red Hot Chili Peppers esitti ”Give It Awayn” MTV Video Music Awards -palkintogaalassa. Yhtye oli tapahtumassa ehdolla seitsemään palkintoon, joista se voitti kolme. Helmikuussa 1993 ”Give It Away” toi yhtyeelle sen uran ensimmäisen Grammy-palkinnon. Yhtyeen esiintyminen Grammy-gaalassa oli samalla Blood Sugar Sex Magik -kiertueen päätös ja kitaristi Arik Marshallin viimeinen esiintyminen yhtyeen kanssa, vaikka yhtye olikin suunnittellut jatkavansa uraansa tämän kanssa. Marshallin erottamiseen yhtyeestä vaikutti suuresti se, että hänellä ei ollut muun yhtyeen mielestä riittävästi aikaa panostaa uuden musiikin tekemiseen.


title: Red Hot Chili Peppers

text: Uuden kitaristin löytämiseksi yhtye järjesti avoimen koesoittotilaisuuden, joihin muun muassa Buckethead osallistui. Flean mukaan Bucketheadin tyyli ei kuitenkaan istunut Red Hot Chili Peppersiin, eivätkä muutkaan koesoittoihin ilmaantuneista kitaristeista vaikuttaneet riittävän kelvollisilta. Lopulta yhtyeen uudeksi kitaristiksi valikoitui Anthony Kiedisin ehdotuksesta Mother Tongue -yhtyeessä soittanut Jesse Tobias, jonka Kiedis oli nähnyt esiintyvän Los Angelesissa sijaitsevassa yökerhossa. Tobias ei kuitenkaan kestänyt yhtyeen mukana muutamaa soittokertaa pitempään, koska muun yhtyeen mielestä heidän yhteisessä soitossaan ei ollut riittävästi sisäistä kemiaa. Samaan aikaan Chad Smith sai kuitenkin kuulla, että jo aiemmin yhtyeeseen pyydetty Dave Navarro olisi valmis liittymään mukaan. Navarrosta tulikin Red Hot Chili Peppersin virallinen kitaristi vuonna 1993.


title: Red Hot Chili Peppers

text: Dave Navarro esiintyi ensimmäisen kerran Red Hot Chili Peppersin kitaristina vuoden 1994 Woodstockissa, jossa yhtye esitti myös varhaiset versiot uusista kappaleistaan ”Warped”, ”Aeroplane” ja ”Pea”. Woodstockin jälkeen yhtye esiintyi vielä Pukkelpop- ja Reading-festivaaleilla sekä kahdesti The Rolling Stonesin lämmittelijänä. Anthony Kiedis kuvaili The Rolling Stones -konserttien olleen ”kamala kokemus.” Dave Navarron ja muun yhtyeen välit alkoivat rapistua jo varhain, koska Navarron musiikillisesti hyvin erilainen tausta muodostui ongelmaksi yhtyeen esiintyessä. Samaan aikaan Kiedis oli ajautunut jälleen ongelmiin heroiiniriippuvuutensa kanssa.


title: Red Hot Chili Peppers

text: Navarron yhtyeeseen liittyminen ja Kiedisin pitkittynyt huumeriippuvuus vaikuttivat vahvasti yhtyeen seuraavan studioalbumin "One Hot Minute" levyttämiseen ja soundiin. John Fruscianten poissaolon vuoksi kappaleita ei enää valmistunut entiseen tahtiin. Anthony Kiedisin ja Dave Navarron oli vaikea saada aikaiseksi uutta kappalemateriaalia keskenään, minkä johdosta Kiedis ja Flea kirjoittivat albumille yhä enemmän kappaleita kahdestaan. Kiedisin huumeriippuvuus vaikutti hänen läsnäoloonsa albumin tekemisen aikana paljon, joten Flean rooli laulunkirjoittamisessa kasvoi "One Hot Minuten" aikana merkittävästi. Hän hän muun muassa kirjoitti albumille kokonaisia sanoituksia, ja myös lauloi kappaleessa ”Pea”.


title: Red Hot Chili Peppers

text: "One Hot Minute" julkaistiin vuoden 1995 syyskuussa. Dave Navarron soittotyyli loi albumille merkittävän eron yhtyeen aiempaan tuotantoon nähden, sillä kappaleissa oli läsnä heavy metal -tyylisiä kitarariffejä ja vaikutteita psykedeelisestä rockista. Yhtye kuvaili "One Hot Minuten" olevan tyyliltään aiempaa tuotantoaan synkempi ja surullisempi albumi. Monet Anthony Kiedisin kirjoittamista sanoituksista käsittelivät huumeita, ja hän muun muassa vihjaili uusiutuneesta huumeriippuvuudestaan albumin singlenä julkaistun kappaleen ”Warped” sanoituksessa. Albumin vahvoihin teemoihin lukeutuivat myös ihmissuhteiden ongelmat sekä läheisten ihmisten ja ystävien kuolemat: balladi ”Tearjerker” kirjoitettiin Kurt Cobainin itsemurhan pohjalta, ja Flea kirjoitti kappaleen ”Transcending” yhtyeen läheisen ystävän, River Phoenixin, kuolemasta. Singlejulkaisu ”Shallow Be Thy Game” puolestaan käsitteli uskontoa. "One Hot Minute" sai osakseen ristiriitaisen vastaanoton, mutta se menestyi silti kaupallisesti hyvin. Se myi maailmanlaajuisesti yli kahdeksan miljoonaa kappaletta, single ”My Friends” nousi yhtyeen uran kolmanneksi listaykköseksi, ja myös ”Warped” sekä ”Aeroplane” pitivät pintansa listoilla.


title: Red Hot Chili Peppers

text: Red Hot Chili Peppers aloitti One Hot Minute Tour -kiertueen 16 esiintymisellä Euroopasta vuoden 1995 syyskuussa. Kiertueen Yhdysvaltain-konsertteja jouduttiin siirtämään vuoden 1996 alkuun rumpali Chad Smithin murrettua ranteensa. Vuoden 1996 yhtye vietti suurimmaksi osaksi konsertoiden sekä Yhdysvalloissa että Euroopassa, mutta vuoden 1997 konserteistaan Red Hot Chili Peppers perui esiintymisensä käytännössä kokonaan ja konsertoi vain Japanin Fuji Rock -festivaaleilla. Syynä välivuodelle olivat jännitteet yhtyeen sisällä. Yhtyeestä eroamista harkinnut Flea oli kyllästynyt soittamaan samoja kappaleita ilta toisensa perään, Dave Navarro oli alkanut jälleen käyttää huumeita ja Anthony Kiedisin päihderiippuvuus laajeni kipulääkkeisiin hänen loukkaannuttuaan moottoripyöräonnettomuudessa.


title: Red Hot Chili Peppers

text: Yhtye yritti jatkaa työskentelyä Dave Navarron kanssa ja aloittaa uuden studioalbumin työstämisen, mutta yhteistä säveltä Navarron kanssa ei enää löytynyt. Navarron huumeongelmien, puutteellisen työnteon ja yhtyeen sisäisesti puutteellisen kemian vuoksi yhtye katsoi parhaaksi jatkaa uraansa ilman Navarroa. Vuoden 1998 huhtikuussa Navarron ilmoitetiin jättäneen yhtyeen musiikillisten erimielisyyksien vuoksi. Anthony Kiedis kertoi haastattelussa päätöksen syntyneen yhteisymmärryksessä.


title: Red Hot Chili Peppers

text: Tieto John Fruscianten heroiiniriippuvuudesta oli levinnyt julkisuuteen vähitellen hänen eronsa jälkeen. Heroiiniriippuvuus oli ajanut Fruscianten lähes kuoleman partaalle, ja hän oli menettänyt lähes kaiken varallisuutensa. Frusciante ei ollut myöskään pitänyt yhteyttä lähipiiriinsä ja ystäviinsä Fleaa lukuun ottamatta. Flea myös taivutteli Fruscianten menemään vieroitushoitoon tammikuussa 1998. Frusciante onnistui pääsemään eroon heroiiniriippuvuudestaan varsin nopeasti, jonka jälkeen hän muutti asumaan vuokralle Los Angelesin Silver Laken kaupunginosaan


title: Red Hot Chili Peppers

text: Red Hot Chili Peppers oli lähellä lopullista hajoamista Dave Navarron jätettyä yhtyeen vuonna 1998. Flea totesi Anthony Kiedisille, että voisi ”jatkaa yhtyeen basistina vain, jos John palaisi yhtyeen kitaristiksi.” Kiedis yllättyi tästä ja suhtautui ajatukseen epäluuloisesti, koska hän ei uskonut Fruscianten enää koskaan haluavan työskennellä hänen kanssaan. Fruscianten selviäminen heroiiniriippuvuudesta vaikutti kuitenkin olennaisesti siihen, että Kiedis ja Flea päättivät kysyä häntä palaamaan takaisin yhtyeeseen. Flea vieraili vuoden 1998 huhtikuussa Fruscianten kotona ja kysyi, haluaisiko hän palata takaisin yhtyeeseen. Frusciante oli alkanut kyynelehtimään ja todennut, ”että mikään muu ei saisi häntä yhtä onnelliseksi.” Tämän jälkeen Flea järjesti tapaamisen Fruscianten ja Kiedisin välille, jotta he voisivat sopia jo vuosia vanhat erimielisyytensä. Sekä Kiedis että Frusciante suhtautuivat jännityksellä ja ilolla uuteen mahdollisuuteen tehdä musiikkia yhdessä, ja vain viikkoa myöhemmin yhtye kokoontui yhteen aloittaakseen jälleen soittamisen yhdessä.


title: Red Hot Chili Peppers

text: Yhtyeen riemusta huolimatta heroiiniriippuvuus oli jättänyt vahvan henkisen ja fyysisen jäljen Fruscianteen. Hän ei ollut soittanut yhtyeen kappaleita lainkaan eronsa jälkeen, ja lukuun ottamatta sooloalbumiensa tekoa hän ei ollut juuri soittanut kitaraa. Hän oli myös menettänyt kitaransa kotinsa tulipalossa, josta oli onnistunut täpärästi pelastautumaan. Elämänmuutoksen jälkeen hänellä oli selvästi vaikeuksia päästä takaisin jaloilleen. Red Hot Chili Peppers kokoontui soittamaan Flean autotalliin, ja Fruscianten onnistui löytää kosketus musiikkiin ja kyky soittaa kitaraa uudelleen. Uutta kappalemateriaalia alkoi hiljalleen kehittyä. Fruscianten paluun myötä Red Hot Chili Peppers sai takaisin myös hyvin keskeisen osan soundiaan, sekä positiivisen ja terveen suhtautumisen työntekoon. Fruscianten syvällinen omistautuminen musiikille vaikutti suuresti yhtyeen tapaan työstää seuraava albumia. Vuoden 1999 kesäkuussa julkaistiin pitkään ja huolellisesti valmisteltu studioalbumi "Californication", josta tuli yhtyeen uran kaupallisesti menestynein albumi.


title: Red Hot Chili Peppers

text: "Californicationin" kappalemateriaali ei ollut yhtä rap-vaikutteista kuin edeltäjiensä, vaan sen kappaleissa olivat vahvasti läsnä johdonmukaiset ja melodiset kitara-, basso- ja laulusovitukset. Albumin kappaleista singleinäkin julkaistut ”Scar Tissue”, ”Around the World”, ”Otherside”, ”Californication” ja ”Road Trippin’” osoittautuivat hiteiksi. "Californication" sai osakseen positiivisen vastaanoton, ja se menestyi kansainvälisesti huomattavan paljon paremmin kuin edeltäjänsä "One Hot Minute". Monen arvostelun yhteydessä albumin menestyksen katsottiin olevan John Fruscianten paluun ansiota, mutta myös Anthony Kiedisin laulutyylin kehuttiin edistyneen "Californicationilla" merkittävästi. John Frusciante on myöhemmin kertonut pitävänsä omaa työskentelyään "Californicationilla" musiikillisen uransa parhaana.


title: Red Hot Chili Peppers

text: "Californicationin" julkaisua seurasi menestyksekäs, kaksi vuotta kestänyt Californication Tour -kiertue. Kiertue oli Red Hot Chili Peppersin uran siihen asti suurin, ja sen ansiosta yhtyeen onnistui tavoittaa yhä laajempi yleisö ja fanikunta ympäri maailman. Kiertueen aikana yhtye muun muassa konsertoi vuoden 1999 Woodstockin pääesiintyjänä, piti suuren ilmaiskonsertin Moskovan Punaisella torilla ja konsertoi ahkerasti Euroopassa. Kiertueen Pohjois-Amerikan konserteista taltioitiin myös yhtyeen uran ensimmäinen konserttivideo, vuonna 2001 julkaistu "Off the Map".


title: Red Hot Chili Peppers

text: Californication Tour -kiertueen päätyttyä vuonna 2001 yhtye alkoi välittömästi työstää seuraavaa albumiaan "By the Way". "Californicationin" tavoin valtaosa albumin kappalemateriaalista sai alkunsa yhtyeen kokoontuessa soittamaan jonkun jäsenen kotiin tai äänitysstudiolle. John Frusciante ja Anthony Kiedis työstivät uusia kappaleita jopa useita päiviä peräkkäin keskustellen laulu- ja kitaramelodioista sekä sanoituksista. Anthony Kiedis on sanonut "By the Wayn" työstämisen eronneen "Californicationin" tekemisestä merkittävästi, koska John Frusciante oli saanut elämänsä takaisin raiteilleen ja oli täynnä itseluottamusta uuden albumin tekemisen alkaessa.


title: Red Hot Chili Peppers

text: Ennen levyttämisen aloittamista Red Hot Chili Peppers päätti, että Rick Rubin tuottaisi totutusti myös "By the Wayn". Aiempien albumien levyttämisen ja kappalemateriaalin säveltämisen aikana Rubin oli antanut yhtyeelle suuresti taiteellisia vapauksia, ja yhtye uskoi tämän edesauttavan tavoitetta levyttää ainutlaatuinen albumi. Alun perin "By the Way" vaikutti olevan musiikillisesti hyvin erilainen kuin siitä loppujen lopuksi tuli. Yhtye oli säveltänyt ja työstänyt monia hardcore punk -vaikutteisia ja nopeatempoisia kappaleita. Rick Rubin ei kuitenkaan ollut tyytyväinen syntyneeseen materiaaliin ja hylkäsi sen. Flea koki albumin tekemisen olevan henkilökohtaisesti raskas ja haastava prosessi, koska hän koki olonsa ulkopuoliseksi ajauduttuaan valtataisteluun kappaleiden musiikillisesta tyylistä John Fruscianten kanssa. Flea halusi tuoda albumille mukaan funk-vaikutteita, mutta Fruscianten mielestä yhtye oli jo kuluttanut funk-puolensa loppuun aiemmilla albumeillaan. "By the Wayn" levyttämisen jälkeen Flea harkitsi eroavansa yhtyeestä, mutta onnistui lopulta sopimaan musiikilliset erimielisyytensä Fruscianten kanssa ja yhtye saattoi jatkaa samalla kokoonpanolla.


title: Red Hot Chili Peppers

text: Vuoden 2002 heinäkuussa julkaistu "By the Way" oli musiikillisesti aiempaa rauhallisempi ja nykyaikaisempi sekä äänimaailmaltaan monipuolisempi. Albumin melodiset balladit olivat vastakohtana yhtyeen aiempien albumien rap-vaikutteiselle funkrockille, ja John Frusciante lisäsi albumin kappaleisiin myös kosketinsoitinosuuksia ja jousisoittimia. Albumin singleinä julkaistut ”By the Way”, ”The Zephyr Song”, ”Universally Speaking” ja ”Can’t Stop” muodostuivat hiteiksi, ja ne edesauttoivat vahvistamaan "Californicationin" aloittamaa menestystä. Albumin julkaisua seuranneella By the Way World Tour -kiertueella yhtye taltioi vuonna 2003 julkaistun konserttivideon "Live at Slane Castle" sekä uransa ensimmäisen livealbumin "Live in Hyde Park", joka julkaistiin vuoden 2004 elokuussa.


title: Red Hot Chili Peppers

text: Vuoden 2003 marraskuussa Red Hot Chili Peppers julkaisi kokoelma-albumin "Greatest Hits", joka sisälsi yhtyeen tutuimmat kappaleet vuosilta 1989–2002, sekä kaksi uutta kappaletta: ”Fortune Faded” ja ”Save the Population”. Kappaleet olivat yhtyeen studiotyöskentelyn tuloksia, ja ne oli valittu mukaan albumille viidentoista uuden kappaleen joukosta. Chad Smith sanoi yhtyeen suunnittelevan uuden albumin julkaisemista kyseisten kappaleiden myötä By the Way World Tour -kiertueen jälkeen. John Frusciante ei kuitenkaan suostunut ajatukseen, koska hänen musiikilliset vaikutteensa ja tyylinsä olivat monipuolistuneet ja hän halusi mieluummin tehdä tyyliltään uudenlaisen albumin.


title: Red Hot Chili Peppers

text: Vuonna 2006 yhtye julkaisi Grammy-palkitun yhdeksännen studioalbuminsa "Stadium Arcadium", joka koostui 28 kappaletta. "Stadium Arcadiumin" oli tuottanut jälleen Rick Rubin, ja siitä tuli Red Hot Chili Peppersin uran ensimmäinen suoraan listaykköseksi Yhdysvalloissa noussut albumi. Se nousi suoraan albumilistojen kärkeen myös 26 muussa maassa ja myi yli seitsemän miljoonaa kappaletta. Albumin ensimmäinen single ”Dani California” muodostui yhtyeen uran nopeimmin myydyksi singleksi, sillä se debytoi listaykkösenä Yhdysvalloissa Hot Modern Rock Tracks -listalla. Billboard Hot 100 -listalla sen sijoitus oli kuudes, ja Britannian singlelistalla se ylsi parhaimmillaan toiseksi. Myös albumin kaksi seuraavaa singleä, ”Tell Me Baby” ja ”Snow ((Hey Oh))”, nousivat listaykkösiksi.


title: Red Hot Chili Peppers

text: "Stadium Arcadiumia" seuranneen kiertueen päätyttyä Red Hot Chili Peppers ilmoitti jäävänsä tauolle ainakin vuodeksi. Anthony Kiedis kertoi, että yhtye oli kuluttanut voimansa loppuun työskenneltyään yhtäjaksoisesti John Fruscianten paluun ja "Californication" -albumin julkaisemisesta lähtien. Vuonna 2008 yhtye kuitenkin levytti vielä oman versionsa kappaleesta ”Let the Good Times Roll” yhdessä Kim Manningin ja George Clintonin kanssa Clintonin albumille "George Clinton and His Gangsters of Love". ”Let the Good Times Roll” tulisi kuitenkin jäämään viimeiseksi kappaleeksi, jonka yhtye levytti yhdessä John Fruscianten kanssa.


title: Red Hot Chili Peppers

text: Red Hot Chili Peppersin viettäessä taukoa yhtyeen jäsenet keskittyivät kukin omiin projekteihinsa. Flea opiskeli musiikinteoriaa Etelä-Kalifornian yliopistossa, ja kertoi suunnitelmastaan julkaista suurimmaksi osaksi instrumentaalimusiikkia sisältävä sooloalbumi. Hän myös liittyi Radioheadin laulaja Thom Yorken perustamaan superyhtyeeseen Atoms for Peace. John Frusciante julkaisi sooloalbumin nimeltä "The Empyrean", ja Chad Smith työskenteli Sammy Hagarin, Joe Satrianin ja Michael Anthonyn kanssa superyhtyeessä Chickenfoot sekä omassa sooloprojektissaan Chad Smith’s Bombastic Meatbats. Vastikään isäksi tullut Anthony Kiedis keskittyi viettämään aikaa perheensä kanssa.


title: Red Hot Chili Peppers

text: John Frusciante ilmoitti tauon aikana jättävänsä yhtyeen. Hänen mukaansa päätös oli syntynyt jo vuosi sitten, eikä siihen liittynyt mitään dramaattista. Frusciante kertoi kiertue-elämän vieneen musiikista luovuuden, eikä halunnut enää soittaa yhtyeessä vaan keskittyä musiikin tekemiseen itsenäisesti.


title: Red Hot Chili Peppers

text: Yhtye teki livepaluunsa 29. tammikuuta 2010 Neil Youngille omistetussa konsertissa, jossa yhtye esitti Youngin kappaleen "A Man Needs A Maid". John Fruscianten ja muun yhtyeen hyvä ystävä Josh Klinghoffer soitti kitaraa Fruscianten paikalla. Spekulaatiot Klinghofferin liittymisestä yhtyeeseen alkoivat, ja rumpali Chad Smith varmisti 8. helmikuuta 2010 tehdyssä haastattelussa, että Josh Klinghoffer tulee olemaan virallisesti Johnin seuraaja.


title: Red Hot Chili Peppers

text: Albumi "I’m with You" julkaistiin Yhdysvalloissa 30. elokuuta 2011 ja Euroopassa muutama päivä aikaisemmin. Albumin tuotti jälleen Rick Rubin. Albumi sisältämää 14 kappaletta, vaikka yhtyeellä olikin kasassa tarpeeksi materiaalia uuden kaksilevyisen albumin tekemiseen. Sitä yhtye ei halunnut tehdä, vaikka yhtyeen on vaikea olla julkaisematta jokaista levyttämäänsä kappaletta. Albumilta julkaistiin 18. heinäkuuta single nimeltä "The Adventures of Rain Dance Maggie", joka debytoi BBC-radiossa keskiviikkona 13. heinäkuuta kello 21.30 Suomen aikaa.


title: Red Hot Chili Peppers

text: Albumin kansikuva julkaistiin 5. heinäkuuta. Kansikuvan on suunnitellut taiteilija Damien Hirst. Kanteen on kuvattu valkoiselle taustalle kärpänen, joka on valko-vaaleanpunaisen pillerin päällä.


title: Red Hot Chili Peppers

text: "I’m with You" valittiin Grammy-ehdokkaaksi vuodelle 2012 parhaan rock-albumin sarjassa.


title: Red Hot Chili Peppers

text: "Im With Youn" kiertueella Red Hot Chili Peppersin mukana on ollut myös lyömäsoitinten soittaja, brasilialainen Mauro Refosco, joka ei kuitenkaan ole yhtyeen varsinainen jäsen, vaan on mukana ainoastaan kiertueilla. Refosco soitti usein konsertin loppuvaiheessa jammailusession yhdessä Josh Klinghofferin ja Chad Smithin kanssa. Jossakin konserteissa myös Flea osallistui jameihin trumpetillaan.


title: Red Hot Chili Peppers

text: Huhtikuussa 2012 Red Hot Chili Peppers valittiin Rock and Roll Hall of Famen jäseniksi kunniansosoituksena yhtyeen pitkästä ja menestyksekkäästä urasta. Josh Klinghofferista tuli 33-vuotiaana kaikkien aikojen nuorin kunniagalleriaan päässyt jäsen. Yhtye esiintyi upeasti valintatilaisuudessaan soittaen pitkän konsertin, ja settilista oli täynnä hittejä. Nykyjäsenten mukana konsertissa soittivat entiset rumpalit D. H. Peligro ja Jack Irons. Myös entinen kitaristi John Frusciante oli kutsuttu paikalle, mutta hän kieltäytyi kutsusta todeten, ettei ole enää yhtyeen jäsen.


title: Red Hot Chili Peppers

text: Koska uusimman albumin, "I'm With Youn" sessioissa äänitetyistä kappaleista vain puolet julkaistiin itse albumilla ja Red Hot Chili Peppers julkaisee mielellään kaikki levyttämänsä kappaleet, alkoikin yhtye vuoden 2012 syksyllä julkaista "I'm With Youn" B-puolia. Osa kappaleista julkaistiin vuoden 2013 puolella. Monet B-puolina julkaistuista kappaleista olivat jopa enemmän Red Hot Chili Peppers -fanien mieleen kuin osa itse albumin kappaleista, sillä ne olivat enemmän perinteistä rockia, kun taas osa "I'm With Youn" kappaleista olivat tyylisuunnaltaan enemmänkin poprockia ja siinä esiintyi myös elektorisen musiikin vaikutteita. 29. marraskuuta julkaistiin kaikki "I'm With Youn" B-puolet sisältävä albumi "I'm Beside You" rajoitettuna seitsemän tuuman vinyyliversiona.


title: Red Hot Chili Peppers

text: Vuonna 2013, jolloin "I'm With Youn" kiertue päättyy, on Red Hot Chili Peppersin määrä aloittaa uuden albumin säveltämis- ja äänitys-työ. Kitaristi Josh Klinghoffer kommentoi medialle, että haluaisi seuraavan albumin sisältävän enemmän perinteisempää RHCP-tyyliä kuin "I'm With You". Rumpali Chad Smith kertoi, että yhtye kokoontuu luultavasti syyskuussa nauhoittamaan ja tekemään uusia kappaleita uudelle albumilleen.


title: Red Hot Chili Peppers

text: Tammikuussa 2014 ilmoitettiin, että Red Hot Chili Peppers esiintyy Super Bowlin puoliaikashow'ssa yhdessä Bruno Marsin kanssa. Puoliaikashow'n esiintyjiksi valitaan aina maailman suosituimpiin kuuluvia artisteja, joten valinta päästä esiintymään tapahtumaan on suuri kunnianosoitus, Chili Peppers esiintyi riehakkaasti katsojaluvuiltaan kaikkien aikojen suosituimmaksi nouseessa puoliaikashow'ssa, soittaen vuoden 1991 hittikappaleensa "Give It Away". Kuten aina Super Bowlissa, esitykset tulevat laulua lukuun ottamatta taustanauhalta, jonka olemassa olon erityisesti Flea ja Klinghoffer halusivat tuoda esille esiintymällä ilman kitarajohtoja. Tapaus sai runsaasti huomiota kun Flea toi asian vielä jälkikäteen esille Twitterissä.


title: Red Hot Chili Peppers

text: Elokuussa 2014 kitaristi Klinghoffer kertoi, että Chili Peppersillä oli noin 30 kappaletta valmiina ja yhtye työstää niistä uutta albumia paraikaa.


title: Red Hot Chili Peppers

text: Yhtye ilmoitti uuden levyn myötä pitkäaikaisen tuottajansa Rick Rubinin pois jättämisestä. Levyn tuottajaksi valittiin Danger Mouse, joka toi mukanaan täysin uudenlaiset työtavat ja kaivatun uudistuksen kappaleisiin, minkä myötä yhtye äänitti uudestaan jo työstettyjä demoja. Levynteon aikataulu koki pahan takaiskun kun Flean käsi murtui helmikuussa lasketteluonnettomuudessa. Loppukesästä yhtye palasi studioon, kun Flea oli taas kunnossa. Uuden albumin nimeksi paljastettiin "The Getaway" ja myös sen kappalelista paljastettiin. Albumin julkaistiin kesäkuussa 2016.


title: Red Hot Chili Peppers

text: Alla listattuna esiintymispaikka ja -aika sekä kiertue, jonka aikana yhtye vieraili Suomessa.Grammy-palkinnot


title: Red Hot Chili Peppers

text: MTV Video Music Awards


title: Red Hot Chili Peppers

text: American Music Awards


title: Red Hot Chili Peppers

text:
Billboard Music Awards
37. Anthony Kiediksen omaelämäkerta "Arpikudos"
38. Brendan Mullenin kirja, "Red Hot Chili Peppers"


title: Burjatia

text:
Burjatian tasavalta ( ja ) on Venäjän federaatioon kuuluva tasavalta, joka sijaitsee Aasiassa Itä-Siperian eteläosassa Baikaljärven itä- ja eteläpuolella. Burjatia rajoittuu idässä Taka-Baikalian aluepiiriin, etelässä Mongoliaan, lännessä Tuvan tasavaltaan sekä lännessä ja pohjoisessa Irkutskin alueeseen.
Burjatia on enimmäkseen vuoristoista. Baikaljärven rannikolla maanpinnan korkeus on noin 400 metriä ja vuoristoalueilla keskimäärin 1 200–1 700 metriä merenpinnan yläpuolella. Burjatian korkein vuori on Munku-Sadysk (3 492 m), joka sijaitsee tasavallan lounaisosassa Mongolian rajalla. Vuorten välissä on laaksoja ja ylätasankoja, jotka soveltuvat maanviljelyyn.


title: Burjatia

text: Lähes 80 prosenttia Burjatian pinta-alasta peittää havumetsää kasvava osittain vesiperäinen metsämaa. Tasavallan keski- ja eteläosassa on aroa ja metsää, joissa kasvaa mäntyä, siperiansembraa ja koivua. Laaksojen pohjat ovat usein soisia.


title: Burjatia

text: Noin 60 % maailman syvimmän järven Baikalin rantaviivasta on Burjatian puolella, ja järvi sijaitseekin suureksi osaksi Burjatian alueella. Järvessä elää kaikkiaan yli 2 500 eri eläinlajia, joista suurin osa on kotoperäisiä. Muita Burjatian järviä ovat muun muassa Gusinoje, Jeravnoje, Baunt ja Barguzin. Merkittävimmät joet ovat Baikaljärveen laskevat Selenga, Barguzin ja Ylä-Angara. Tasavallan pohjoisosassa virtaa lisäksi Lenaan laskeva Vitim ja lounaisosassa Angaraan laskeva Irkut.


title: Burjatia

text: Burjatiassa vallitsee ankara mannerilmasto lyhyine ja kuumine kesineen sekä kylmine ja vähälumisine talvineen. Keväät ovat tuulisia ja lämpötila pysyttelee pitkään pakkasen puolella eikä sateita ole juuri ollenkaan. Syksy tulee vähitellen ilman säätilan suuria muutoksia, ja toisinaan syksyt ovat pitkiä ja lämpimiä. Keskilämpötila on tammikuussa on -18 °C, heinäkuussa +22 °C, ja koko vuoden keskilämpötila on -1,6 °C. Heinä-elokuussa sataa runsaasti ja koko vuoden keskimääräinen sademäärä on 244 mm.


title: Burjatia

text: Burjatiassa sijaitsee useita merkittäviä luonnonsuojelualueita. Joukkoon kuuluu muun muassa kolme luonnonpuistoa, kaksi kansallispuistoa ja kolme muuta kansallista suojelualuetta.


title: Burjatia

text: Burjatian asukasluku on hienoisessa laskussa. Suurimmillaan se oli 1980-luvun lopulla ja 1990-luvun alussa, jolloin asukkaita oli yli miljoona, nykyisin vuoden 2007 lukujen mukaan noin 960 000. Vuonna 2002 väestöstä oli miehiä 47,7 % (467 984) ja naisia 52,3 % (513 254). Väestön keski-ikä oli 31,6 vuotta, miehillä 29,4 ja naisilla 33,9 vuotta. Kaupunkiväestön keski-ikä oli 31,2 ja maaseutuväestön 32,2 vuotta.


title: Burjatia

text: Venäjän vuoden 2002 laskennan mukaan burjaatit muodostivat 27,8 % Burjatian väestöstä. Suurin etninen ryhmä olivat venäläiset, joita on lähes 67,8 %. Lisäksi väestöstä oli ukrainalaisia 1,0 %, tataareja 0,8 % ja muita 2 % (muun muassa valkovenäläisiä, evenkejä ja juutalaisia). Burjaatit ovat mongolikansa, ja heillä on kulttuurillisia ja poliittisia etuoikeuksia. Burjaatit, evenkit ja tuvat ovat alueen alkuperäisasukkaita.


title: Burjatia

text: Burjatian suurin kaupunki on pääkaupunki Ulan Ude, jossa asuu hieman yli kolmannes tasavallan väestöstä. Muita suuria kaupunkeja ovat Gusinoozjorsk ja Severobaikalsk. Vuonna 2007 kaupunkiväestön osuus oli 46 %.


title: Burjatia

text: Burjatian kaupunkien asukasluvut 1. tammikuuta 2004:Burjatian tasavallan perustuslaki hyväksyttiin 22. helmikuuta 1994.


title: Burjatia

text: Burjatia liittyi EVKYn (UNPO) jäseneksi 3. helmikuuta 1996.


title: Burjatia

text: Burjatialla on 65-jäseninen parlamentti, jonka jäsenet valitaan joka neljäs vuosi. Perustuslain mukaan vaalitulos ei kelpaa, jos äänestysaktiivisuus jää alle 1/3. Vuodesta 2007 parlamentin puhemiehenä toimii Matvei Gerševitš.


title: Burjatia

text: Vuosina 1994, 1998 ja 2002 Burjatian presidentti valittiin suoralla kansanvaalilla ja valituksi tuli Leonid Potapov, joka oli jo sitä ennen toiminut tasavallan korkeimmassa virassa, Burjatian korkeimman neuvoston puheenjohtajana, ennen presidentin viran perustamista. Nykyään presidentin nimittää käytännössä Venäjän federaation presidentti, joka tekee Burjatian parlamentille ehdotuksen; jollei ehdotusta hyväksytä, voidaan parlamentti hajottaa. Vuonna 2007 Burjatian presidentiksi nimitettiin Vjatšeslav Nagovitsyn.


title: Burjatia

text: Kunnallista itsehallintoa varten Burjatia on jaettu kahteen kaupunkipiirikuntaan sekä 21 kunnallispiiriin, joihin kuuluu 273 kaupunki- ja maalaiskuntaa.


title: Burjatia

text: Suluissa piirin hallinnollinen keskus.Karjatalous on tärkein elinkeino. Alueella kasvatetaan maito- ja lihakarjaa sekä lampaita ja vuohia. Viljelykelpoista maata on vain 9 % tasavallan pinta-alasta. Tärkeimpiä viljelykasveja ovat leipävilja, peruna ja juurekset. Baikaljärvellä harjoitetaan kalastusta. Kaivostoiminta ja metallinjalostus ovat myös tärkeitä elinkeinoja. Burjatiasta louhitaan merkittäviä määriä muun muassa ruskohiiltä, sinkkiä, lyijyä, volframia ja molybdeenia. Vähäinen teollisuus käsittää koneenrakennus-, puunjalostus- ja elintarviketeollisuutta sekä sähkövoiman tuotantoa.


title: Burjatia

text: Burjatian liikenneyhteydet ovat kohtalaiset. Siperian rata kulkee tasavallan läpi, ja Ulan-Udessa siitä erkanee rata Mongolian pääkaupunkiin Ulan-Batoriin. Merkittävin lentokenttä on Ulan-Udessa.


title: Burjatia

text: Tasavallassa sijaitsee myös Telemban 1,3 miljoonan hehtaarin laajuinen ampuma-alue.


title: Burjatia

text: Burjatiassa on lähes 600 peruskoulua. Pääkaupungissa Ulan-Udessa on teknologia-, maatalous-, kasvatustieteiden- ja kulttuuri-instituutti sekä muita korkeakouluja ja ammattikouluja.


title: Burjatia

text: Uskonnoltaan burjaatit ovat pääasiassa buddhalaisia ja venäläiset ortodoksikristittyjä. Burjaattien šamanistisesta uskonnosta on kuitenkin säilynyt paljon tapoja ja uskomuksia.


title: Burjatia

text: Burjatiassa on ollut ihmisasutusta kivikaudelta lähtien. Uiguurit, evenkit ja hunnilaiset heimot asuttivat aluetta 200-luvulta eaa. 1000-luvulle asti. Alue yhdistettiin Mongolivaltakuntaan 1200-luvulla. Sana burjaatti mainitaan ensimmäisen kerran mongolilähteissä 1240.


title: Burjatia

text: Venäläiset saapuivat alueelle 1600-luvun puolivälissä etsimään turkiksia ja kultaa. Seuraavien 90 vuoden aikana venäläiset valloittivat mongoleilta Baikaljärven ympäristön ja vähitellen burjaattiheimot alistettiin Venäjän keisarikunnan alamaisiksi. Burjatian valloitus saatettiin loppuun 1720-luvulla.


title: Burjatia

text: Šamanistisen uskonnon omaavia burjaatteja käännytettiin buddhalaiseen lamalaisuuten Mongoliasta ja Tiibetistä käsin ja ortodoksiseen kristinuskoon Venäjältä käsin. Burjaatit alkoivat luopua paimentolaisuudesta ja ryhtyivät pienviljelijöiksi. Kun venäläiset takavarikoivat burjaattien maat ja ottivat alueen kautta kulkevat kauppareitit haltuunsa, vastarinta johti kapinointiin ja sotatilan julistukseen vuonna 1904.


title: Burjatia

text: Venäjän vallankumouksen aikana vuonna 1917 perustettiin Burjatian kansallinen komitea. Vallankumouksen jälkeen Burjatia joutui Neuvostoliiton valtaan. Burjaatti-Mongolien autonominen alue perustettiin 9. tammikuuta 1922. Siitä muodostettiin Burjaatti-Mongolien autonominen sosialistinen neuvostotasavalta 30. toukokuuta 1923. Burjaatti-Mongolien ASNT:n alue pieneni vuonna 1937, jolloin Ust-Ordynskin Burjatian ja Agan Burjatian kansalliset piirikunnat erotettiin siitä. Vuonna 1958 neuvostotasavallan nimi muutettiin muotoon Burjaattien autonominen sosialistinen neuvostotasavalta.


title: Burjatia

text: Neuvostoaikana toteutettu karjatalouden kollektivisointi merkitsi loppua burjaattien paimentolaiselämäntavalle. He muun muassa korvasivat huopatelttansa puisilla taloilla. Heidän perinteinen perhekeskeinen kulttuurinsa ja sukurakenteensa kuitenkin säilyivät. Burjaatin kielen opetus kiellettiin kouluissa 1970-luvulla. Uskonnolliset perinteet otettiin uudelleen käyttöön 1980-luvun lopulla ja tasavaltaan on avattu tämän jälkeen lukuisia buddhalaisia temppeleitä.


title: Burjatia

text: Neuvostoliiton hajotessa 1990-luvun alussa Burjaattien ASNT antoi suvereenisuusjulistuksen vuonna 1990 ja muutti nimensä Burjatian tasavallaksi 1992.


title: Return to Forever

text: Return to Forever oli usean pianisti Chick Corean ja basisti Stanley Clarken johtaman 1970-luvulla toimineen fuusiojazz-kokoonpanon nimi. Nämä yhtyeet kuuluvat 1970-luvun fuusiojazz-suuntauksen tärkeimpiin edustajiin.


title: Return to Forever

text: Yhtyeen levyistä kaikkein arvostetuimmat ovat kaksi ensimmäistä, jotka ovat tyyliltään hyvin lähellä latinojazzia. Jazz-rock-kauden (1973–1976) levyistä arvostetuin on "Hymn of the Seventh Galaxy" (1973), ja myös muut on arvioitu korkeatasoisiksi. Parhaiten kaupallisesti niistä menestyi kultalevymyyntiin yltänyt "Romantic Warrior" (1976), ja Grammy-palkinnon sai monipuolinen "No Mystery" (1975). Viimeiseksi jäänyt, isolla kokoonpanolla tehty levy, "Musicmagic" (1977) on saanut yhtyeen levyistä vähiten kehuja, mutta sen kokoonpanolta julkaistiin ryhmän ainoat live-levyt.


title: Return to Forever

text: Soitettuaan Miles Davisin mukana levyillä "In a Silent Way" ja "Bitches Brew" Corea muodosti basisti Dave Hollandin, multipuhaltaja Anthony Braxtonin ja rumpali Barry Altchulin kanssa avantgarde-jazz-yhtyeen nimeltä Circle. Vuonna 1972, skientologiaan hurahtamisen jälkeen, Corea kuitenkin halusi "kommunikoida" suuremmalle yleisölle. Avantgarde-jazzilla oli tunnetusti varsin pieni yleisö, joten käytännössä tämä tarkoitti Corean siirtymistä hieman helpompaan musiikkiin. Hän valitsi uuden yhtyeensä nimeksi Return to Forever (), joka on skientologiaan liittyvä, Platonin filosofian inspiroima käsite.


title: Return to Forever

text: Ensimmäinen Return to Forever -yhtye soitti vahvasti latinalais-vaikutteista musiikkia. Corea löysi basistiksi aiemmin pianisti Horace Silverin kanssa soittaneen Stanley Clarken, joka oli tuolloin vielä nuori ja suhteellisen tuntematon. Clarkesta tuli Corean ohella ainoa Return to Foreverin kaikkien kokoonpanojen ajan mukana ollut jäsen. Varsinkin tässä ensimmäisessä kokoonpanossa Clarke soitti paljon myös kontrabassoa. Hänestä tuli 1970-luvun mittaan arvostetuimpia taitajia sekä sähkö- että kontrabassossa. Flora Purimista tuli ryhmän laulaja, joka toimitti usein myös lyömäsoittajan virkaa. Hänen aviomiehensä, Airto Moreira, oli yhtyeen ensimmäinen rumpali. Yhtyeeseen kuului myös Joe Farrell, Corean pitkäaikainen yhteistyökumppani ja usean puhallinsoittimen taitaja, joka soitti Return to Foreverin levyillä saksofonia ja huilua. Tämä ensimmäinen Return to Forever -yhtye julkaisi kaksi albumia vuosina 1972 ja 1973. Näistä ensimmäinen tehtiin saksalaiselle ECM-levymerkille ja julkaistiin Amerikassa vasta pari vuotta myöhemmin. Ensimmäinen levy on myös ryhmän ainoa, jossa on käytetty yhtyeen ulkopuolista tuottajaa. ECM:n johtaja Manfred Eicher nimittäin tuotti yhtiönsä levyt itse. Toinen levy, "Light as a Feather", julkaistiin Polydorille seuraavana vuonna.


title: Return to Forever

text: Corean sähköpiano, jota hän käytti ainoana soittimenaan kahdella ensimmäisellä levyllä, oli johtava soitin ryhmän soundissa. Purimin laulu lisäsi kaupallista vetovoimaa levyille, tosin monet yhtyeen sävellyksistä olivat instrumentaaleja ja muutenkin luonteeltaan varsin kokeellisia. Corea, Clarke ja Farrell saivat levyillä kukin runsaasti soolotilaa, ja tämän lisäksi myös Moreiran komppi piti ryhmän soundin suhteellisen paljon perinteistä jazzia muistuttavana. Tässä vaiheessa Corealla oli siis varsin erilainen näkemys fuusiosta kuin muilla 1970-luvun alun fuusioartisteilla. Ryhmän sävellykset olivat Corean tekemiä lukuun ottamatta toisen levyn nimiraitaa, jonka Clarke kirjoitti. Ensimmäisellä levyllä ovat Corean kuuluisat sävellykset, "Crystal Silence" ja "La Fiesta", ja toisen levyn päättää vielä tunnetumpi "Spain". Osa levyjen materiaalista kuullaan myös saksofonisti Stan Getzin samoihin aikoihin julkaistulla levyllä "Captain Marvel" (1972), jossa Corea, Purim ja Clarke ovat niin ikään mukana. Laulujen sanoituksista vastasi usein Corean ystävä, Neville Potter. Sanoitukset liittyvät usein skientologiaan, ja niiden täydellinen ymmärtäminen on hankalaa kyseisen kultin ulkopuolisille. Corea onnistui samaan myös Clarken mukaan skientologiaan, mutta Clarke jätti kultin 1980-luvun alussa.


title: Return to Forever

text: Toisen levyn jälkeen, Purim ja Moreira jättivät yhtyeen. Purimin kyvyt laulajana oli nyt huomattu, joten he lähtivät perustamaan omaa yhtyettään. Myös Farrell lähti pois, ja tilalle alettiin etsiä uusia jäseniä. Mukaan tulivat nyt kitaristi Bill Connors, Corean kanssa usein jatkossakin työskennellyt rumpali Steve Gadd sekä lyömäsoittaja Mingo Lewis. Tällä kokoonpanolla ei kuitenkaan julkaistu ainuttakaan levyä. Gadd halusi pysytellä ahkerana studiomuusikkona, eikä mielinyt mukaan kiertueille, joten uudeksi rumpaliksi hänen tilalleen otettiin Corean ja Miles Davisin kanssa jo "Bitches Brew" -levyllä soittanut Lenny White. Samoin Lewis jätti ryhmän, ja yhtyeen tuolloin jo nauhoitettu kolmas levy, "Hymn of the Seventh Galaxy" (1973), päätettiin levyttää uudelleen Whiten kanssa. Gaddin kanssa tehty versio jäi julkaisematta, ja sen on kerrottu kadonneen kokonaan.


title: Return to Forever

text: Uudella levyllä ryhmän musiikin luonne oli täysin muuttunut aiemmasta. Musiikin tyylinä oli nyt jazz-rock, joka muistutti aika paljon Mahavishnu Orchestran tuon aikaista musiikkia. Soundeiltaan oltiin siis lähellä psykedeelistä rockia tai sen ajan heavy metalia, mutta soolojen pituuksissa ei jazzin tapaan säästelty. Ryhmän musiikki säilytti melodisen luonteensa, mutta perinteistä jazzia se ei muistuttanut enää juuri lainkaan, ja liitetäänkin joskus osaksi tuon ajan progressiivisen rockin ilmiötä, eikä suinkaan perusteetta. Sähkökitaran särjetystä äänestä oli tullut nyt keskeinen yhtyeen soundissa, ja myös Clarke alkoi soittaa enimmäkseen sähköbassoa. Uutta laulajaa ei ollut otettu mukaan, joten musiikki oli nyt kokonaan instrumentaalista. Tämä ei kuitenkaan vienyt yhtyeeltä kaupallista potentiaalia, vaan itse asiassa kaikki Return to Foreverin jazz-rock-levyt nousivat pop-listoille. Varsinkin kahdella ensimmäisellä jazz-rock-levyllä on läsnä sci-fi-vaikutteinen tunnelma kappalenimiä myöten.